ועדת הפנים ואיכות הסביבה, כנסת 18, פרוטוקול מספר 489, 2012-01-23 10:00

זאב בילסקי: רבותי, בוקר טוב לכולם.

זאב בילסקי: אנחנו שמחים לפתוח את ישיבתה של ועדת הפנים בנושא חיבור כביש דאלית אל כרמל-ניר עציון לכביש מס' 4, בעקבות פנייה של סגן השר, חבר הכנסת איוב קרא.

זאב בילסקי: אדוני, אנחנו מבקשים ממך לתת לנו רקע לפנייה שלך, ואחר כך ניגש לדיון.

איוב קרא: אדוני היושב-ראש, חברי הכנסת הנכבדים, חברי מועצה יקרים, סגני ראש המועצה, כמובן ראש המועצה של דאלית אל כרמל, אורחים נכבדים.

איוב קרא: החלטתי להיכנס לסוגיה הזאת מכיוון שהיתה לי הרגשה, וגם באופן הברור ביותר, שאם ועדת הפנים לא תיכנס לעניין הזה, לדעתי, הדבר הזה לא יהיה פתיר, וגם לא יתקדמו איתו.

איוב קרא: אני גר בדאלית אל כרמל.

איוב קרא: מדובר בכביש המחבר בין דאלית אל כרמל-ניר עציון, לכביש 4.

איוב קרא: זהו כביש שהוא מחויב לאור ההתפתחויות של האזור הזה.

איוב קרא: לדבר הזה יש משמעות.

איוב קרא: משהו שהוא בלתי נסבל קורה בדאלית אל כרמל, כאשר הצמח והירק שהם חשובים, הופכים לחשובים יותר מבני אדם.

איוב קרא: זה דבר שהוא לא יכול לקרות, מכיוון שמידי יום, בכל בוקר, יש פקקים המתחילים מדאלית אל כרמל ועד חיפה.

איוב קרא: אי-אפשר לסבול את זה.

איוב קרא: זה מרחק שצריך לקחת עשר דקות, אבל לוקח כבר שעה כדי להגיע.

איוב קרא: הדבר מחמיר, ואין צפי לכביש עוקף כרגע במקומות הללו.

איוב קרא: יתרה מזאת, הכביש הזה אמור לתת דרך מילוט אם חס וחלילה יהיה אסון בכרמל, כפי שהיה לפני תקופה לא רחוקה כאשר היתה השריפה.

איוב קרא: כולנו סבלנו ממנה, היינו חלק מהאסון הגדול הזה.

איוב קרא: יכול להיות שחלילה וחס יקרה עוד הפעם אסון בו אנחנו לא נדע לאן הוביל את עצמנו במקומות הללו.

איוב קרא: לכן, אנחנו צריכים עוד דרך כדי שיהיה קל מאוד להגיע ממנה לכביש החוף, ומשם לבתי-חולים ולמקומות שונים.

איוב קרא: מסתכלים על זה כאילו העניין הזה פוגע בטבע.

איוב קרא: אבל, הטבע הוא לא יותר חשוב מבני האדם שגרים שם.

איוב קרא: אפשר לשמר את הטבע, ואפשר לתת אפשרות לאנשים להמשיך לחיות ולהתפתח, כי אחרת יהיה אסון.

איוב קרא: אני מודיע כאן בפרוטוקול בוועדת הפנים - יהיה אסון.

איוב קרא: אני מתריע על זה, כי מחר לא ניתן יהיה לעבור בכביש עוספיא כי הוא פקוק.

איוב קרא: זה דבר שהוא בלתי נסבל.

איוב קרא: אם חס וחלילה יהיה אסון, אנשים לא ידעו מה לעשות במצב כזה, ואני אומר את זה לקראת הדוח של מבקר המדינה.

איוב קרא: זה מחייב, זה יותר חשוב מכל דבר אחר.

איוב קרא: ראש המועצה בוודאי יציג את העניין בצורה הרבה יותר עניינית ונקודתית ממני.

איוב קרא: חשוב לסלול את הכביש הזה.

איוב קרא: אי-אפשר שרווחתם של כמה יישובים קטנים תפגע ב-30,000-20,000 איש שלא יהיה להם מענה בצורה של דרך מילוט באזור הזה, אדוני היושב-ראש.

איוב קרא: ולכן, אני קורא לוועדה לקבל את הבקשה שלי כאן, ולקבל החלטה כאן היום כדי שנדע איך להיאבק על מנת שלאנשים באזור הזה יהיה טוב.

זאב בילסקי: תודה רבה.

זאב בילסקי: אני אבקש מראש המועצה כרמל נסראלדין שהביא לפה מצגת קצרה, להסביר במה המדובר.

זאב בילסקי: אחר כך נפתח את זה לדיון.

כרמל נסראלדין: בוקר טוב לכולם.

כרמל נסראלדין: כבוד יושב-ראש הוועדה מר זאב בילסקי, כבוד סגן השר איוב קרא, וכל חברי הכנסת המכובדים.

כרמל נסראלדין: סגן השר, תודה רבה לך על ההירתמות לנושא, ועל העלאת הנושא.

כרמל נסראלדין: לדעתי, חשוב מאוד שהנושא הזה יעלה.

כרמל נסראלדין: תודה רבה גם למר חמד עמאר חבר הכנסת המכובד, וגם למר מגלי והבה חבר הכנסת המכובד.

כרמל נסראלדין: כבוד יושב-ראש הוועדה, הגיע גם ממלא מקום ראש המועצה מר כרמל מקלדה, מר סגן ראש המועצה עלמי נאטור, סגן ראש המועצה מר כמאל כמאל, וחברי המועצה מר האני חדיד, ומר ג'סאן זיר, ומהנדס המועצה מר סלימאן נסראלדין.

כרמל נסראלדין: כולנו הגענו מדאלית אל כרמל לפה מתוך תפיסה וראייה שהנושא הוא מאוד חשוב, הוא מאוד עקרוני, ושיש לו ראיות כלליות.

כרמל נסראלדין: לפני שאני מציג את המצגת הקצרה, ואני מקווה שיינתן לי הזמן לנושא הזה, חשוב לי לציין דבר אחד.

כרמל נסראלדין: בשנות ה-80, כאשר היו שריפות בכרמל - והיום המדע, והאוניברסיטה מוכיחה דרך המחקר שכל כמה שנים תהיה שריפה בכרמל.

כרמל נסראלדין: לא יעזור כלום, זו עובדה - התקבלה החלטה ממשלתית לעשות כביש שהוא כביש מילוט לדאלית אל כרמל.

כרמל נסראלדין: הדבר הזה הוא לא חדש.

כרמל נסראלדין: מבקר המדינה כתב על זה כמה פעמים.

כרמל נסראלדין: הנושא הזה, לדאבוני הרב, כל הזמן התמוסס בכל מיני מקומות, ולא נעשה בו כלום.

כרמל נסראלדין: בשריפה האחרונה שהיתה המצב היה יותר אקוטי, יותר קשה, יותר מסובך, ואני אסביר.

כרמל נסראלדין: החבר'ה ממערך ההנדסה בוועדה המחוזית והאחרים בטח מכירים את זה.

כרמל נסראלדין: דאלית אל כרמל טבולה בתוך אזור ירוק.

כרמל נסראלדין: דאלית אל כרמל הוא יישוב בן 360 שנה.

כרמל נסראלדין: זה לא יישוב שנולד אתמול-שלשום, ואני מכוון אתכם פה למצגת.

כרמל נסראלדין: הוא נולד לפני מאות שנים.

כרמל נסראלדין: כיום קיימים בו כ-16,000 תושבים.

כרמל נסראלדין: 97% מהתושבים האלה הם דרוזים, כאשר זו האוכלוסייה הדרוזית הכי גדולה היום במדינת ישראל שנמצאת במקום אחד.

כרמל נסראלדין: זה היישוב הכי דרומי.

כרמל נסראלדין: כביש 6 נפתח לפני כשנתיים-שלוש מאזור אליקים, ומאז הפכה דאלית אל כרמל לכביש סואן דרכו עוברים עשרות אלפי רכבים ביום מחיפה לאזור הזה.

כרמל נסראלדין: אני רוצה לציין שלפני כ-120 שנה היו באזור 18 יישובים דרוזים אחרים שעד היום יש להם כל מיני בסיסים, וכל מיני חושות וח'ירבות שנמצאות באזור.

כרמל נסראלדין: תושבים דרוזים גרו ב-18 יישובים אחרים, והם חיו על הכרמל.

כרמל נסראלדין: חלקם ברחו בגלל אויבים ובגלל דברים אחרים, וחלקם הגיעו לדאלית אל כרמל ולעוספיא, ולמעשה הם היום בשני היישובים האלה.

כרמל נסראלדין: הכביש המחבר את דאלית אל כרמל עם כל העולם הוא כביש 672 שהוא כביש אחד אזורי שמתחיל באליקים וממשיך עד חיפה.

כרמל נסראלדין: למעשה, הוא משמש גם את האוכלוסייה הישראלית בכללותה, גם את האוכלוסייה של דאלית אל כרמל, וגם את האוכלוסייה של עוספיא.

כרמל נסראלדין: אני רוצה לציין שכאשר היתה שריפה לפני כשנה, דאלית אל כרמל היתה נצורה ליום וחצי.

כרמל נסראלדין: מאזור אליקים מנעו את הכניסה ואת היציאה, ואזור עוספיא היה סגור.

כרמל נסראלדין: דאלית אל כרמל היתה נצורה בפני האוכלוסייה מללכת לבתי-חולים או בפני כיבוי האש, או בפני כל דבר אחר.

כרמל נסראלדין: אי-אפשר היה להיכנס לדאלית אל כרמל ולצאת ממנה, וצריך לזכור את הדבר הזה.

כרמל נסראלדין: אפילו דלק ואוכל אי-אפשר היה להכניס ליישוב הזה.

כרמל נסראלדין: הרמטכ"ל בגופו ובעצמו הגיע אליי ליישוב ביום שבת בשעה שתיים בצהריים, ואז הוא ציווה את כוחות צה"ל בדרכים לא דרכים להגיע עם דחפורים כדי להיכנס ולפתור את הבעיות.

כרמל נסראלדין: עד אז היינו נצורים, ואי-אפשר היה להיכנס לדאלית אל כרמל.

כרמל נסראלדין: כנראה שהוא הגיע עם מסוק.

כרמל נסראלדין: אני רוצה לציין דבר אחד, רבותי.

כרמל נסראלדין: הנסיעה של רוב אוכלוסיית דאלית אל כרמל היא למקומות אחרים, והיא לא לחוף כרמל.

כרמל נסראלדין: יש לנו שכנות טובה, ואנחנו רוצים שתהיה שכנות טובה עם כל התושבים.

כרמל נסראלדין: אני גם חושב שאנחנו עושים את זה.

כרמל נסראלדין: אבל, אין לנו עניין שרוב האוכלוסייה תיסע לכיוון ההוא.

כרמל נסראלדין: היא לא נוסעת לשם כי רוב האוכלוסייה עובדת באזור אוניברסיטת חיפה.

כרמל נסראלדין: לדאבוני הרב, אין לנו המון פרופסורים, והחבר'ה שלנו עובדים בניקיון או בגינון, או בדברים אחרים.

כרמל נסראלדין: הם נוסעים לדניה, לצ'ק פוסט, ולמקומות כאלה.

כרמל נסראלדין: חלק גדול מהאוכלוסייה נוסע לשם.

כרמל נסראלדין: חלק אחר שהם קבלנים נוסע לאזור המרכז, וחלק לאזור יקנעם.

כרמל נסראלדין: עוד 2,500 רכבים נשארים בדאלית אל כרמל - ואגב, זה לפי סטטיסטיקה שבדקנו אותה - או שהם עובדים בדאלית אל כרמל, או שהם לא נוסעים עם הרכב שלהם.

כרמל נסראלדין: אנחנו רואים היום שממוצע התנועה על הכביש הזה שעליו עושים שמיים וארץ, הוא 20 רכב ליום.

כרמל נסראלדין: לפי הצפי שלנו, במידה והכביש ייסלל היא תגיע ל-120 רכבים ליום.

כרמל נסראלדין: זאת אומרת, הבעיה היא לא בעיה מוטורית בגדול, אלא הבעיה היא סיכון מאוד גדול ליישוב במידה והכביש הזה לא ייסלל.

כרמל נסראלדין: הכביש הזה נסלל ברובו היום, והוא הגיע עד לאזור בתי דאלית אל כרמל שנקרא אזור "סת סארה", ושם הוא סלול בכביש אספלט רגיל.

כרמל נסראלדין: נשארו כ-1,000 מטר שמחברים מהחלק התחתון ועד עין חוד הערבית כאשר יש שם כביש אספלט רגיל.

כרמל נסראלדין: הם עשו להם את זה, וזה הומניטארי וזה מקובל, וזה היה צריך לפני.

כרמל נסראלדין: בינינו לבין כביש האספלט יש 1,000 מטרים, רבותי, כשכל העולם ואשתו, וכל רשויות החוק מתנגדים לו.

כרמל נסראלדין: כשמר אייל גבאי הגיע בזמן השריפה, והיו חברי הכנסת המכובדים, חברי המועצה פה ביקשו והממשלה תקצבה את זה ב-3 מיליון שקל.

כרמל נסראלדין: בטיוטא של מבקר המדינה מופיע בפירוש שצריך לסלול את הכביש הזה כי ישנה סכנה די גדולה לדאלית אל כרמל.

כרמל נסראלדין: אנחנו משתדלים בכל דרך חוקית לעשות את זה, כי אנחנו רוצים להיות אנשים חוקיים ואנשי חוק.

כרמל נסראלדין: הבאתי את כל אנשי רשות הטבע אליי למשרד יותר מפעם אחת, ודיברנו איתם והסברנו, וגם הממונה על המחוז במשרד הפנים ואנשיו יודעים את משמעות הדבר.

כרמל נסראלדין: אבל, בכל זאת ישנה התנגדות מאוד גדולה לנושא הזה.

כרמל נסראלדין: רבותי, יש לי מצגת קצרה ומרגשת.

כרמל נסראלדין: חשוב לי שתראו אותה ברמה טלוויזיונית, חשוב לי מאוד שתראו מה קרה ביום השריפה עצמו.

מגלי והבה: איפה היה איוב ביום השריפה?

מגלי והבה: היית ביישוב, לא?

כרמל נסראלדין: אפשר לקבל קול?

כרמל נסראלדין: ( הצגת המצגת של מר כרמל נסארלדין.

כרמל נסראלדין: ) רבותי, מה דורשים ממני?

כרמל נסראלדין: באמת, מה דורשים ממני?

כרמל נסראלדין: איך אני אמור לדבר לתושבים שלי?

כרמל נסראלדין: מה אתם רוצים עוד?

כרמל נסראלדין: שישרפו אנשים בדאלית אל כרמל?

כרמל נסראלדין: רבותי, האטימות הזאת - אני רוצה להבין למה.

כרמל נסראלדין: האם ב-1,000 מטר אי-אפשר לעשות בדאלית אל כרמל כביש?

כרמל נסראלדין: על מה אתם מדברים בכלל?

כרמל נסראלדין: על מה?

כרמל נסראלדין: אני מבקש, אדוני היושב-ראש, הנושא הזה הוא אקוטי, והוא סימבול.

כרמל נסראלדין: האם באמת המדינה הזאת כן מעניין אותה התושבים שלה או לא מעניין אותה.

כרמל נסראלדין: אני מבקש ממך פה לקבל תשובה באמת רצינית, והחלטה.

כרמל נסראלדין: אנחנו חייבים את הכביש הזה.

כרמל נסראלדין: מר כרמל סלע, אין לנו עניין להפריע לך ביום שבת.

כרמל נסראלדין: יש לנו עניין לנסוע ברגע שישנו מצב מסוכן.

כרמל נסראלדין: חסרים לי פה 1,000 מטר כאשר הכביש הוא במצב עגום מאוד.

כרמל נסראלדין: היום אנשים נוסעים על הכביש הזה.

כרמל נסראלדין: אני רוצה אמבולנס וכיבוי אש משם.

כרמל נסראלדין: אני יודע טוב מאוד שהאזור הזה הוא גלילי עכשיו.

כרמל נסראלדין: מועצה מקומות דאלית אל כרמל לא יכולה לעשות את זה לבד.

כרמל נסראלדין: יש את התקציב.

כרמל נסראלדין: אני רץ בין משרד התחבורה למשרד הפנים.

כרמל נסראלדין: אנחנו מבקשים פתרון.

כרמל נסראלדין: אני אבקש מחברי הכנסת הדרוזים במיוחד להתגייס לנושא הזה.

כרמל נסראלדין: זה נושא שמוכיח האם מדינת ישראל הולכת לכיוון שלנו בצורה אמיתית כאשר אנחנו מוכיחים את זה, או שאנחנו באמת בשוליים של המדינה הזאת.

כרמל נסראלדין: תודה רבה לכם.

זאב בילסקי: תודה רבה לראש המועצה.

זאב בילסקי: אני מכיר אותך הרבה שנים, ואני רואה שאתה באמת לוקח את הנושא הזה.

זאב בילסקי: כנראה שזה באמת כואב.

זאב בילסקי: חבר הכנסת חמד עמאר, בבקשה.

חמד עמאר: אדוני היושב-ראש, קודם כל, אני רוצה לברך את תושבי דאלית אל כרמל שנמצאים כאן, בראשם ראש המועצה.

חמד עמאר: אני הגעתי למעלה בליל האסון, וראיתי.

חמד עמאר: גם למחרת הגעתי לשם, אבל לא יכולתי להיכנס כי אמרו שהכביש סגור ושיש סכנה לנסוע כביש, ולכן אני לא יכול לנסוע ולהיכנס.

חמד עמאר: אני חושב ש-30,000 תושבי דאלית אל כרמל ועוספיא מחוברים לכביש אחד שחוצה את שני היישובים.

חמד עמאר: אני אומר לך – לפני שהגעתי לכנסת עבדתי במע"צ.

חמד עמאר: קיימנו אז דיונים במע"צ בשאלה איזה עומס יהיה בכביש הזה שחוצה את דאליה ועוספיא אחרי שיפתחו את כביש 6, כי אנשים מהכרמל וכל תושבי חיפה שקרובים לכביש שחוצה את דאליה-עוספיא ירצו לעבור משם בשביל להגיע לצומת אליקים, ומשם לצאת לכביש 6.

חמד עמאר: אנחנו היום רואים, וגם חברי מגלי יודע שאם הוא רוצה לנסוע לדאליה-עוספיא בשישי- שבת, הוא מעדיף לא לנסוע, כי לחצות את דאליה-עוספיא בשישי-שבת זו כבר משימה.

חמד עמאר: אני רוצה לדבר עכשיו על העומס בכביש שקיים בשני יישובים של 30,000 תושבים.

חמד עמאר: מדובר בכביש מאוד מאוד עמוס שבו צריכים לנסוע.

חמד עמאר: דבר ראשון, צריך למצוא פתרון לכל הנושא הזה.

חמד עמאר: לבוא ולהגיד לי: כביש עוקף דאליה-עוספיא - אני הייתי במשרד התחבורה ב-2003, לפני שהגעתי למע"צ, וגם שם קיימו דיונים על עוקף דאליה-עוספיא.

חמד עמאר: אבל, מאז 2003 לא התקדם כלום.

חמד עמאר: לא רק שלא התקדם, אלא שלא תוכנן, לא תוקצב, ולא כלום.

חמד עמאר: עוד עשר שנים אנחנו נשב כאן ונגיד: אולי יעשו כביש עוקף עוספיא-דאליה.

חמד עמאר: ראשית, צריך לפתור את העומס הכבד שישנו על הכביש הזה.

חמד עמאר: אם נלך לנתוני תאונות הדרכים הקטלניות שישנן בתוך כביש חוצה דאליה-עוספיא, נוכל לראות שהממוצע נותן לנו נתונים מדויקים לפיהם לפחות שלוש-ארבע תאונות קטלניות בשנה מתרחשות בכביש הזה.

חמד עמאר: זה כביש מאוד מאוד מסוכן.

חמד עמאר: ואם אנחנו רוצים לסמן כבישים אדומים עליהם אנחנו מקיימים דיונים, אני חושב שזהו אחד הכבישים האדומים שישנו במדינת ישראל.

חמד עמאר: הנושא השני הוא כביש המילוט.

חמד עמאר: לא יכול להיות שיישוב יהיה נעול במדינת ישראל בשנת 2012, כפי שאמר ראש המועצה.

חמד עמאר: בלתי אפשרי להיכנס ליישוב בגלל שיש לי כביש אחד.

חמד עמאר: ואם אנחנו מדברים על התנגדותם של הגופים הירוקים או על התנגדות של כולם – העצים והנוף נועדו לשרת את בני האדם, ולא להיפך.

חמד עמאר: הם נועדו לשרת את בני האדם, ואם הם לא יצליחו לשרת את בני האדם אז אין להם תפקיד.

חמד עמאר: היום הכביש הוא לא סלול, אבל ניתן לעבור עליו.

חמד עמאר: נכון, אדוני ראש המועצה?

חמד עמאר: המצב קשה, אבל ניתן לעבור עליו.

חמד עמאר: זה אומר שישנו שביל שם, יש משהו.

איוב קרא: זה לא שביל.

איוב קרא: בזמן האנגלים זה היה כביש, פשוט לא היה אספלט.

חמד עמאר: יש שם משהו, ואני אפילו לא צריך להרוס את הטבע.

חמד עמאר: פשוט צריך להרחיב ולסדר קצת את הכביש כך שיהיה ליישוב כביש מילוט, ועוד חיבור לכביש 4.

חמד עמאר: אנחנו לא מדברים על עומס תנועה כי יגיעו 120 רכבים ביום.

חמד עמאר: זה לא עומס תנועה, זה כלום.

חמד עמאר: אני חושב שהיום עוברים 20-30 רכבים, ואם נגיע ל- 120 רכבים אז זה לא יעשה כלום.

חמד עמאר: זה פשוט ייתן לנו עוד כביש מילוט ועוד דרך בה נוכל להציל בני אדם.

חמד עמאר: כולנו ראינו מה קרה באסון הכרמל כש-43 אנשים קיפחו את חייהם שם.

חמד עמאר: לא היינו רוצים להגיע לעוד מצב כזה במדינת ישראל.

חמד עמאר: תודה רבה.

זאב בילסקי: תודה רבה, חבר הכנסת חמד עמאר.

זאב בילסקי: אני שומע על כביש עוקף, ומייד עולה לי בראש סיפור שאני רוצה לספר לכם.

זאב בילסקי: רעננה נוסדה ב-1922.

זאב בילסקי: במשך שנים דובר שם על כביש עוקף.

זאב בילסקי: קודמי בתפקיד היה 20 שנה ראש עיר, והוא כל הזמן דיבר על כביש 531 שיעקוף את רעננה.

זאב בילסקי: עוקף עוקף, עוקף – דיברו, דיברו, דיברו.

זאב בילסקי: הוא החליט שלא להתמודד אחרי 20 שנה, ואני נכנסתי.

זאב בילסקי: ברגע שנכנסתי, ישר כביש עוקף, כביש עוקף, משרד התחבורה.

זאב בילסקי: כל פעם אני מביא את השר ושר התחבורה מגיע.

זאב בילסקי: רושמים פרוטוקול ויוצאים.

זאב בילסקי: לאחר שלושה חודשים אני מתקשר למזכירה ואני שואל אותה מה עם זה, והיא אומרת: מה, לא שמעת?

זאב בילסקי: השר התחלף.

זאב בילסקי: אז אני צריך להזמין עוד פעם שר חדש.

זאב בילסקי: השר בא, יש בורקסים ושתייה והכול.

זאב בילסקי: אחרי שלוש-ארבע פעמים הפסקתי להזמין, חבל על הבורקסים והשתייה.

זאב בילסקי: אני הייתי קרוב ל-17 שנים, והיום זה שמחליף אותי, שגם כן יהיה כנראה תקופה ארוכה, הוא עצמו עדיין ממשיך על הכביש העוקף.

זאב בילסקי: זו הערת אגב לגבי כבישים עוקפים.

זאב בילסקי: חבר הכנסת מגלי והבה, בבקשה.

מגלי והבה: בוקר טוב, אדוני היושב-ראש, ראש המועצה, חברים ואורחים הנמצאים כאן.

מגלי והבה: אני לא יודע למה אנחנו עושים מכל העניין כאילו אנחנו עכשיו הולכים להמציא את הגלגל.

מגלי והבה: אני לא יודע מי הם נציגי משרד התחבורה ומשרד הפנים שנמצאים פה.

מגלי והבה: הם מנסים כל הזמן לסבך עניינים.

מגלי והבה: השריפה היתה ההוכחה, וראינו את זה.

מגלי והבה: אנחנו יודעים שהדרך הזאת קיימת ואפשר לפרוץ אותה.

מגלי והבה: במדינה הזאת לימדו אותנו קודם לפרוץ על אחריותנו, ואחר כך: בואו נסדר.

מגלי והבה: עשינו את זה במקומות אחרים.

מגלי והבה: בכביש בית-ג'ן-חורפיש נוסעים עכשיו אלפי אנשים.

מגלי והבה: לא מע"צ ולא משרדים אחרים, פשוט מאוד כמה אנשים שלא חיכו לרשויות כי הם התייאשו.

מגלי והבה: אתה דיברת על כביש עוקף רעננה ושמדובר היה כך וכך שנים, ופה מדובר בכביש שיש לו חשיבות.

מגלי והבה: אפשר לעשות עבודת מחקר על הארגונים הירוקים, ומה קורה כאשר זה נוגע להם ספציפית, אין בעיה.

מגלי והבה: מיהו נציג הארגונים הירוקים שנמצא פה?

מגלי והבה: אביא לכם דוגמה: חורשים ובית ג'ן.

מגלי והבה: חורשים, לב שמורת טבע, החליטו להקים יישוב.

מגלי והבה: אנשי בית ג'ן לא יכולים לעבד את הקרקע שלהם סביב כי רשות שמורות הטבע אוסרת.

מגלי והבה: אבל, מכיוון שמישהו מהארגונים הירוקים הולך לגור ביישוב הזה או שהוא גר שם, אז פתאום יש יישוב, וקם יישוב לתפארת.

מגלי והבה: יש בו כבישים, יש בו חשמל.

מגלי והבה: יש בו בנייה, ועכשיו מרחיבים אותו.

מגלי והבה: אז אתה שואל את עצמך שאלות.

מגלי והבה: אדוני היושב-ראש, אנחנו לא רוצים לקחת את החוק לידיים.

מגלי והבה: אנחנו רוצים להיות אנשי חוק ולבצע.

מגלי והבה: לראש המועצה יש הרבה שאיפות, וגם לחברים שנמצאים כאן, שהכביש הזה ייסלל בצורה הכי חוקית, ובצורה הכי פשוטה.

מגלי והבה: הנושא הוא לא אתגרי.

מגלי והבה: אנחנו צריכים לעשות את הכול.

מגלי והבה: נכון שאנחנו כוועדת הפנים יכולים להמליץ למשרדים השונים.

מגלי והבה: אבל, אני אומר לנציגי המשרדים: אל תתגרו בנו.

מגלי והבה: פשוט מאוד איוב יעלה על הטרקטור, אני אשב בצד, חמד עמאר ישב בצד השני, ואנחנו נכסה את הכביש.

איוב קרא: זה מה שיקרה אם לא יהיה, ואני מודיע את זה בריש גלי.

מגלי והבה: נעשה את זה, ותהיה אוטוסטראדה.

מגלי והבה: זו מדינת חוק.

מגלי והבה: אתה צוחק, אדוני.

מגלי והבה: אנחנו בכנסת.

איוב קרא: זה יקרה, אתם לא תחנקו את היישוב הזה.

איוב קרא: לא טבע, ולא בטיח'.

איוב קרא: הוא יותר חשוב מבני אדם.

מגלי והבה: הבאתי לך את הדוגמה של חורשים.

זאב בילסקי: אני מבקש לשמור על כבוד הדיון, סגן השר.

איוב קרא: זה מעצבן כבר.

איוב קרא: זה עבר את כל גבול הטעם הטוב.

זאב בילסקי: אם ברעננה לא עשינו מהפכה - - -

איוב קרא: אתה מבין, אני לא יוזם ישיבות בכנסת.

איוב קרא: אבל, אם אני באתי לישיבה זה בגלל מלחמה שהולכת להיות.

איוב קרא: זה ברור לך.

מגלי והבה: חברים, אנחנו בעד חוק, ובעד יישום החוק ובעד שוויון בפני החוק.

מגלי והבה: אבל, לצערי הרב, הבאתי לך שתי דוגמאות בנוגע לארגונים הירוקים.

מגלי והבה: הדוגמה השנייה היתה לא מזמן כאן בוועדת הפנים.

מגלי והבה: מי שמכיר את אמירים וכפר שמאי - הרחיבו את השמורה ב-4 - 5 קילומטרים, והארגונים הירוקים שמחו, והכול בסדר.

מגלי והבה: אז אם צריך לשנות את השמות שלנו ליענקל'ה ולמשה במקום עלי וסלימן, אז נעשה את זה.

מגלי והבה: אבל, תבינו - לא ניתן לאפליה גזענית להימשך פה.

מגלי והבה: ואם מישהו יסביר לי אחרת, אני מוכן להשתכנע.

מגלי והבה: אם אותו ראש מועצה אזורית שם דואג ליישובים שלו, אין שום סיבה שהדרך הזאת לא תתחבר.

מגלי והבה: אין סכנה ביטחונית, אין סכנה לטבע.

מגלי והבה: אנשים צריכים להשתמש בדרך הזו.

מגלי והבה: לכן, אדוני היושב-ראש, זו ההמלצה שלנו.

איוב קרא: אני לא יודע אם ראש המועצה אמר או לא, אבל הממשלה כבר הקצתה כסף לפני שנה.

איוב קרא: שנית, לא יהיה כביש עוקף חוץ מזה עכשיו.

איוב קרא: אני אומר לך, לא יהיה.

איוב קרא: לא יהיה, אני פשוט מכיר את הנפשות.

איוב קרא: לכן, צריך למצוא פתרון לכביש עוקף.

זאב בילסקי: נציגת המשרד לאיכות הסביבה, את רוצה להגיד משהו או שנסלול את הכביש וזהו?

נורית שטורך: לא, אנחנו לא חושבים שצריך לסלול.

מוחמד ברכה: אדוני היושב-ראש, אני סגן ראש המועצה האזורית חוף כרמל.

מוחמד ברכה: יש לי מצגת.

זאב בילסקי: לאט לאט נעבור את כולם.

נורית שטורך: כמובן שחיי אדם הם חשובים, ואנחנו חושבים שצריך לקחת אותם בחשבון.

נורית שטורך: אנחנו רק חושבים שסלילת הדרך הזאת היא לא הפתרון על מנת לפתור את בעיות חיי האדם.

נורית שטורך: אנחנו בילינו את כל הימים סביב השריפה שהיתה, בניטורים של זיהום האוויר שנוצר כתוצאה ממנה.

נורית שטורך: אנחנו יודעים שמעבר בתוך יער הוא לא הפתרון הנכון למילוט של אנשים, והאסון בו נוסעי האוטובוס מתו הוא ההוכחה הכי ברורה לכך.

מגלי והבה: יש לי הצעה בשבילך.

מגלי והבה: לא יהיו יותר כבישים, לא ביערות ולא במקומות אחרים.

מגלי והבה: אנשים מבינים מה את מדברת.

מגלי והבה: אני מצפה שתשתמשי בנימוקים אחרים – איכות הסביבה.

נורית שטורך: אני אגיד גם את הנימוקים האחרים.

נורית שטורך: בעקבות השריפה, היתה דרישה של ראש התחנה של כיבוי אש בחדרה לשפר את הדרך הזו כדי שהיא תהיה עבירה לכבאיות, והיא עברה שיפור על-ידי רשות הטבע והגנים.

נורית שטורך: היא עברה שדרוג, והיום היא עבירה לכלי רכב לחירום.

כרמל נסראלדין: זה לא נכון.

קריאות: לכל כלי רכב.

חמד עמאר: אם היא עבירה לכל כלי רכב, אז מה הבעיה?

חמד עמאר: אם אתם סידרתם אותה למעבר כל כלי רכב, אז בואו נסלול את הכביש ונגמור את הבעיה.

זאב בילסקי: רבותי, ידידי, אני מבקש.

זאב בילסקי: חבר'ה, מה הולך פה?

זאב בילסקי: אני אתחיל לקרוא לסדר.

זאב בילסקי: אני אף פעם בחיים שלי לא קראתי פה.

זאב בילסקי: אני כל פעם אומר: בילסקי, מתי יגיע הזמן שלך לקרוא לסדר פעם ראשונה, פעם שנייה?

זאב בילסקי: סבבה.

זאב בילסקי: כשהיינו במועצה והיה בלגאן, אי-אפשר היה לקרוא לסדר.

זאב בילסקי: נורית, תשלימי את דברייך.

נורית שטורך: הדרך הזאת מתוחזקת על-ידי רשות הטבע והגנים.

נורית שטורך: היא עבירה היום לכלי רכב חירום, והיא יכולה לשרת את הצרכים לצורך זה.

נורית שטורך: בשריפה העבירו דרך שם את האנשים שהיו במלון "יערות הכרמל", והם פונו לכביש החוף.

נורית שטורך: הקטע הזה של 1,000 מטרים שראש המועצה מדבר עליו, נמצא בלב פארק הכרמל.

נורית שטורך: אחרי השריפה ישבו צוותים.

נורית שטורך: המשרד להגנת הסביבה ריכז את כל החשיבה איך לשקם את הכרמל.

נורית שטורך: ישבו צוותים של מומחים בנושאים שונים, כולל בנושא איך מטפלים בפארק, גם למניעת שריפות בעתיד וגם איך לשקם.

נורית שטורך: במסגרת הדיונים שם נידון גם הנושא של הכביש הזה.

נורית שטורך: כל המומחים הגיעו למסקנה שההשפעות הצפויות של הדרך על המערכת האקולוגית ועל השיקום של הכרמל יפגעו בתהליכים האקולוגים ובשיקום הכרמל.

כרמל נסראלדין: ה-1,000 מטרים האלו ייפגעו?

נורית שטורך: כן, ה-1,000 מטרים האלה.

קריאה: ומה עם 2,000 לעין הוד?

קריאה: לא, יותר מ-2,000 מטר.

זאב בילסקי: אני מבקש.

זאב בילסקי: אדוני, סגן ראש המועצה, דחילק.

זאב בילסקי: נורית, לסיום מה את מציעה?

נורית שטורך: לכל נושא שהעלה מר תוהמי, מפקד תחנת חדרה, בדרישות שלו מול המשרדים - משרד הפנים ומול המשרד להגנת הסביבה - יש תשובה שהדרך הקיימת היום נותנת.

נורית שטורך: יש היום תשובה באמצעות הדרך הקיימת.

נורית שטורך: אני שמעתי את התגובה שלך לרעיון לעשות עוקף כפרים.

נורית שטורך: יש היום הנחיות לתסקיר השפעה על הסביבה.

נורית שטורך: אפשר לקדם את עוקף הכפרים כדי שייתן פתרון לתנועה של כלי רכב מכביש 6 לחיפה שראש המועצה העלה.

נורית שטורך: רק התגייסות של ראשי המועצות עם מערכת התכנון יכולה לפתור את הבעיה הזאת.

כרמל נסראלדין: הדרך שם לא עוברת שם בערכי טבע?

נורית שטורך: היא עוברת בערכי טבע.

כרמל נסראלדין: אז מה השתנה?

כרמל נסראלדין: יש שם 30 מטר רוחב.

כרמל נסראלדין: מה קרה?

נורית שטורך: היא עוברת את השוליים - - -

איוב קרא: היא משרתת את חיפה, זה הכול.

נורית שטורך: היא לא משרתת את חיפה, היא משרתת אתכם כדי לתת לכם כביש שיכול לשרת את השכונות, ולא לעבור דרך מרכז הכפר.

נורית שטורך: זאת המטרה של הדרך הזאת.

חמד עמאר: האם את יודעת כמה זמן מדברים על הדרך הזאת?

נורית שטורך: אני יודעת.

נורית שטורך: תאמין לי, אני יודעת.

חמד עמאר: טוב שאת יודעת.

נורית שטורך: אנחנו מתעקשים שהדרך הזאת תהיה הדרך שתשרת את - - -

חמד עמאר: האם את יודעת כמה עולה דרך כזאת?

חמד עמאר: היא מציעה הצעה.

חמד עמאר: הדרך הזאת עולה 70 מיליון שקל, או יותר.

חמד עמאר: אני יודע, אני עבדתי בזה.

חמד עמאר: 210 - מי יתקצב דבר כזה?

זאב בילסקי: רק שנייה.

זאב בילסקי: נורית, יש לי שאלה אלייך.

זאב בילסקי: אני גם חושב, כמוך, שכביש עוקף שמסדיר את העניין בצורה כלשהי הוא הרבה יותר טוב.

זאב בילסקי: הלוא בסך הכול הכביש הזה שאנחנו מדברים עליו הוא כבר קיים.

זאב בילסקי: יש פה עניין של 1,000 מטרים.

זאב בילסקי: אני מניח שאתם יחד עם משרד התחבורה תקדמו באמת את הכביש העוקף הזה הרבה יותר מהר מכפי שאני מכיר כבישים עוקפים.

נורית שטורך: אנחנו צריכים את שיתוף הפעולה של הרשויות.

זאב בילסקי: נניח שהמועצה תתחייב לשתף פעולה בשביל הכביש העוקף וכל מה שצריך לעשות כדי שזה ילך הרבה יותר מהר.

זאב בילסקי: הכביש הזה שעליו הם מדברים ממילא נמצא שם.

זאב בילסקי: יש רק השקעה קטנה, ואנחנו מסדרים.

זאב בילסקי: כמו כן, במידה והמועצה תתחייב שהכביש העוקף יוצא, הכביש הזה נסגר והיה כאילו לא בא לעולם - אם המועצה תתחייב על כך.

זאב בילסקי: ומכיוון שאנחנו יודעים שאתם תדחפו את משרדי הממשלה וצ'יק-צ'אק ייסלל הכביש העוקף, האם יש אפשרות?

זאב בילסקי: כי הפגיעה הזאת לא תהיה פגיעה לעד ולנצח, אלא אנחנו אומרים שזה לתקופה הקצרה.

זאב בילסקי: בטח שנתיים-שלוש הכביש העוקף כבר ירוץ.

זאב בילסקי: ואז אנחנו לפחות עושים שני דברים.

זאב בילסקי: קודם כל, מסייעים לדאלית אל כרמל.

זאב בילסקי: שנית, אנחנו עושים כביש חירום שבמידה וחס וחלילה יקרה מה שקרה, יש לנו כביש, ולא נצטרך לתפוס את הראש ולהגיד שלא היה לנו לא את זה ולא את זה.

זאב בילסקי: ואנחנו נקבל התחייבות חתומה מהמועצה שברגע שהכביש העוקף יוצא לדרך, אפילו אפשר לקחת את האספלט מהכביש הזה ולהעביר אותו לטובת הכביש העוקף של רעננה.

נורית שטורך: לא.

נורית שטורך: הדרך היום כמו שהיא, נותנת את כל התשובות לצרכים למצב חירום.

קריאה: לא נכון, לא נכון.

נורית שטורך: אתה מדבר לא על דרך למצב חירום, אלא אתה מדבר לדרך - - -

קריאה: לא נכון, גברתי.

זאב בילסקי: רבותי, אני מבקש.

נורית שטורך: לכן, אנחנו מתנגדים לסלול את הדרך הזאת.

נורית שטורך: היא במרכז פארק הכרמל, ואנחנו מתנגדים.

איוב קרא: האם הכביש העוקף לא יהיה במרכז פארק הכרמל?

איוב קרא: תעני.

נורית שטורך: תאמין לי שהכביש העוקף קשה לבליעה.

נורית שטורך: הוא בעייתי, הוא באזור רגיש.

איוב קרא: אני שואל אותך, מה יותר פוגע בפארק הכרמל?

נורית שטורך: הדרך הזאת של ה-1,000 מטר.

קריאה: למה?

קריאה: למה?

קריאה: כי זה ספציפית.

נורית שטורך: בגלל שהוא חותך שטח שהוא מרכז הפארק.

נורית שטורך: ואם אני מדברת על עלות-תועלת אז העוקף נותן תועלות הרבה יותר גדולות ליישובים, לא לאף אחד אחר.

כרמל נסראלדין: איך את יודעת מה התועלת ליישוב?

כרמל נסראלדין: את האחראית על הגנת הסביבה.

חמד עמאר: אין לנו בעיה, כמו שהציע היושב-ראש.

נורית שטורך: - - -אני מכירה מהי נותנת, ואני מכירה את הפקקים.

חמד עמאר: אין בעיה, אני מקבל כל מה שאת אומרת, אין בעיה.

כרמל נסראלדין: האם את מוכנה לעשות אזור מסחר לדאלית אל כרמל בדרך שאת מציעה של ה- highway מחיפה לכביש 6?

נורית שטורך: שכונות מגורים יושבות עליה.

זאב בילסקי: אני מבקש עכשיו מסגן ראש המועצה האזורית חוף כרמל.

זאב בילסקי: אדון ברכה, בבקשה.

מוחמד ברכה: תודה רבה.

מוחמד ברכה: אדוני היושב-ראש, סגן השר, חברי כנסת, ראש המועצה, סגנים, אורחים, נציגי משרדים ממשלתיים.

מוחמד ברכה: קודם כל, כדאי שנבין על מה מדובר.

מוחמד ברכה: יש פה מצגת ממש קצרצרה.

מוחמד ברכה: למה המצגת לא זזה?

מוחמד ברכה: אולי עד שנתארגן, כדאי שמישהו אחר ידבר.

זאב בילסקי: כן, בבקשה.

סולימן נסראלדין: שמי סולימן נסראלדין, ואני מהנדס המועצה של דאליה.

סולימן נסראלדין: כמה עובדות חשובות בהמשך לדיון שנערך פה.

סולימן נסראלדין: ראשית, הצורך בחיבור לכביש 4 דרך דאליה הוא צורך שהיה קיים בתמ"א 3 בכיוון אחר שפוגע הרבה יותר באזור, עד כרם מהר"ל ולמטה.

סולימן נסראלדין: ב-89' נערך תיקון.

סולימן נסראלדין: אין לי הסבר למה התיקון נערך.

סולימן נסראלדין: זאת אומרת, החיבור הזה בין דאליה לכביש 4 הוא חיבור שהיה בו צורך.

סולימן נסראלדין: אנשים חשבו שהוא נכון.

סולימן נסראלדין: ייתכן מאוד שכתוצאה מלחצים כאלו ואחרים הביאו לביטול אותו קטע.

סולימן נסראלדין: שתי עובדות חשובות באשר לקטע המדובר.

סולימן נסראלדין: על הכביש הזה עוברת מערכת הביוב הציבורית המשותפת דאליה-עוספיא-חוף הכרמל.

סולימן נסראלדין: כרגע מחליפים את הקווים שם.

סולימן נסראלדין: הדרך קיימת.

סולימן נסראלדין: לא פוגעים בשום עץ.

סולימן נסראלדין: לא מרחיבים, לא פוגעים בערכי נוף בשום צורה שהיא.

סולימן נסראלדין: כאשר הגברת נורית מדברת על כביש עוקף כפרים - אני יודע שבקטע מדאליה לעוספיא, הכביש הזה עובר בתוך פארק הכרמל באזורים שהם פוגעים.

סולימן נסראלדין: מי שרוצה לדבר על פגיעה באופן עובדתי - והשאלה שלך היתה במקום - זה פגיעה ללא שיעור והיא חמורה ביותר.

סולימן נסראלדין: זאת אומרת, אמות המידה הן אמות לא סבירות.

סולימן נסראלדין: הסיפורים האלה לא יכולים להחזיק מים במבחן הסבירות.

סולימן נסראלדין: הדבר הנוסף החשוב הוא לגבי עוקף הכפרים.

סולימן נסראלדין: לדעתי, עוקף הכפרים הוא מיותר וזאת מסיבה אחת פשוטה.

סולימן נסראלדין: כביש 6 כרגע מקבל מחלף בתל קשיש.

סולימן נסראלדין: מתוכננת מנהרה ליד סולתם כשכל אזור הקריות וחיפה לא צריך לעבור את תלאות דאליה ועוספיא ולהגיע לכביש 6.

סולימן נסראלדין: הוא מגיע מיוקנעם למטה, נכנס למנהרה, וממשיך למרכז הכרמל.

סולימן נסראלדין: זאת אומרת, הכביש הזה שעליו מדובר, כביש עוקף הכפרים שקיים במתכונתו למעלה מ-60 שנה, הוא גם מיותר.

סולימן נסראלדין: כאיש נוף אני חושב שצריך לפסול אותו מכל וכל.

סולימן נסראלדין: גורמי הסביבה עמדו במשך שנים רבות על הרגליים האחוריות לבטל אותו - לחזור לאותה עמדה מסורתית.

סולימן נסראלדין: אין לי מושג מה קרה איתם עכשיו.

איוב קרא: הם יודעים שזה לא יהיה, אז זה נוח.

איוב קרא: האם זה לא ברור?

סולימן נסראלדין: הוא לא יהיה.

סולימן נסראלדין: חבר הכנסת חמד עמאר, מע"צ עצמה פרסמה שעלויות הכביש עליו מדובר הן 210 מיליון שקל.

סולימן נסראלדין: יש לי את הכתבה במועצה.

סולימן נסראלדין: זאת אומרת, זה דבר שהוא לא יהיה בסולם העדיפויות, לא בטווח הנראה לעין, ולא בקדנציות של ראש המועצה בעוד שלושים שנה.

סולימן נסראלדין: לכן, אני חושב שמן הדין לרדת מכל המסע הזה שהוא לא מוסבר ולא ברור, ואין לו שום בסיס הגיוני ומוסרי, ולגרום לסלילת הכביש ברוחב סביר, קטן, כמו כביש אחר של נשר, כמו הכביש של ניר עציון, של בית אורן מהצד השני.

סולימן נסראלדין: הכביש הזה יכול להיות מקסימום 5,5 מטרים.

סולימן נסראלדין: הוא לא כביש מרוצים, הוא כביש מתפתל, ואין שום בעיה לעשות אותו.

סולימן נסראלדין: אלו דברים שהיה חשוב לציין אותם, ואני מקווה שתתייחסו אליהם.

זאב בילסקי: תודה.

זאב בילסקי: משרד התחבורה נמצא פה?

זאב בילסקי: מה שמך?

פיליפ פארן: אני פיליפ פארן, מנהל אגף תשתיות עירוניות.

זאב בילסקי: מה דעתך?

פיליפ פארן: מבחינת הכביש שהוא נושא הדיון, אנחנו לא מתנגדים אליו.

פיליפ פארן: היה סיכום על תקצובו ב-4 מיליון שקל.

פיליפ פארן: אבל, אנחנו לא יכולים לבצע כביש כשיש התנגדות, ואנחנו לא יכולים לבצע כביש בניגוד לחוק.

פיליפ פארן: צריכים להסדיר את הסוגיה מול המועצה האזורית ומול רשות הטבע והגנים.

פיליפ פארן: מבחינת תקציבים, יש תקציב לביצוע של 4 מיליון שקל.

זאב בילסקי: כלומר, אתם תומכים בכביש, לא רק בעניין של הכסף.

פיליפ פארן: כמובן.

זאב בילסקי: אתה אומר, מבחינת ראיית מערכת התחבורה של האזור, אתם חושבים שהכביש נחוץ.

איוב קרא: לא הייתי פה אם הייתי יודע שהממשלה לא תומכת.

זאב בילסקי: אתה יודע, לפעמים כשיש משהו שהוא לא טוב אז אומרים שהממשלה הקודמת עשתה.

איוב קרא: לא, השר הנוכחי כבר תקצב את זה, ובשביל זה אנחנו פה.

זאב בילסקי: לא, אנחנו פה כי חלק מהממשלה הנוכחית מתנגד.

זאב בילסקי: אנחנו צריכים לתאם עם הממשלה הקודמת כדי לעזור לממשלה הנוכחית.

איוב קרא: יש ממשלה בתוך ממשלה.

כרמל נסראלדין: אדוני היושב-ראש, 1,000 המטרים האלה נמצאים בשטח גלילי, כשיושב-ראש המועצה שלהם למעשה הוא מחוז חיפה במשרד הפנים.

כרמל נסראלדין: הם לא נמצאים.

מוחמד ברכה: לא, לא.

כרמל נסראלדין: אלא אם שיניתם את הגבולות ואנחנו לא יודעים.

זאב בילסקי: מודי, כמה זמן המצגת?

איוב קרא: גם שכבוד ראש המועצה יסביר לנו איך הוא סלל כביש בתור ראש מועצת חוף הכרמל לעין חוד שהם בכלל כמה משפחות, שיסביר לנו איך עשו שם כביש בלב הפארק.

מוחמד ברכה: אדוני, סגן השר, אני אענה על כל השאלות.

מוחמד ברכה: אבל, אני מבקש לא להפריע לי.

מוחמד ברכה: לא הפרעתי לכם.

מוחמד ברכה: אני מבקש לעשות את הדברים בצורה מסודרת.

מוחמד ברכה: אנחנו רואים פה כביש שנמצא על אזור ביוב.

מוחמד ברכה: כאן זה דאלית אל כרמל, כאן זה עין חוד, כאן זה ניר עציון.

מוחמד ברכה: הכביש הכחול שאתם רואים פה הוא לא סטטוטורי ולא מתוכנן.

מוחמד ברכה: הוא נסלל ב-2010, ואין לי מושג על ידי מי.

מוחמד ברכה: הוא מגיע עד האזור הזה כרגע, ועכשיו רוצים לסלול את הקטע המדובר הזה של 1,200 מטר.

מוחמד ברכה: זה כביש שהוא לא מופיע בשום תוכניות, לא של משרד התחבורה, ולא של אף אחד.

מוחמד ברכה: כן, עשו אותו בצורה של "חומה ומגדל", ואין לי מושג בעידודו של מי.

מוחמד ברכה: זה רק בשביל העובדות.

זאב בילסקי: אתה יודע, זו ועדה מאוד מכובדת.

זאב בילסקי: ברגע שבא נציג של משרד ממשלתי, והוא אומר שהוא תומך ושהוא מתקצב, קצת קשה לבוא ולהגיד שזה איזשהו- - -.

זאב בילסקי: המצב היום הוא שמשרד התחבורה תומך בכביש.

כרמל נסראלדין: מבקר המדינה.

איוב קרא: אם הוא תקצב, אז זה אומר שגם האוצר תקצב.

מוחמד ברכה: אין לי בעיה.

מוחמד ברכה: הוא לא כביש מתוכנן.

מוחמד ברכה: זה הכביש החדש שעשו, ואני מניח שזה אנשי דאליה.

איוב קרא: זה היה כביש.

סולימן נסראלדין: אדוני, את זה האנגלים סללו בזמן המנדט הבריטי עם אבנים צמודות.

איוב קרא: נכון, כי אז לא היה אספלט.

מוחמד ברכה: אתם מוכנים לא להפריע לי?

מוחמד ברכה: זה הכביש, נכון לתמונות מלפני שבוע.

מוחמד ברכה: כביש עביר לכל סוגי כלי רכב.

כרמל נסראלדין: זה לא נכון.

כרמל נסראלדין: אתה משקר עכשיו.

כרמל נסראלדין: אתה לא מדבר אמת.

מוחמד ברכה: אתה תחזור בך, ואתה לא תגיד לי.

מוחמד ברכה: אל תתחיל איתי.

כרמל נסראלדין: אני לא חוזר בי, אתה משקר.

כרמל נסראלדין: אני אומר לך, אתה משקר.

כרמל נסראלדין: אתה משקר, במצח נחושה גם.

זאב בילסקי: תיכף נפריד אתכם.

מוחמד ברכה: אני לא רוצה לספר כמה סיפורים.

כרמל נסראלדין: אתה משקר במצח נחושה.

מוחמד ברכה: כרמל, אתה תיקח את הדברים שלך.

זאב בילסקי: רבותי מהשלטון המקומי, כבוד לשלטון המקומי.

זאב בילסקי: מה קרה?

זאב בילסקי: מה יגידו עלינו?

מוחמד ברכה: אצלו אין.

זאב בילסקי: מודי, אני מבקש ממך.

זאב בילסקי: אני חושב שאתה לא צריך להתבטא בצורה כזאת.

זאב בילסקי: בוא תיצמד למצגת.

זאב בילסקי: לא צריך לתת ציונים לאף אחד.

מוחמד ברכה: אני נצמד למצגת.

קריאה: אדוני וחברי, זה מלפני שבוע?

קריאה: אני שואל אותך.

מוחמד ברכה: לא.

קריאה: איפה הגשם?

קריאה: אני חי פה, ואני מכיר את עין הוד ואת עין חוד לפני שאתה נולדת.

קריאה: אני שואל אותך שאלה.

קריאה: אני שואל אותך, כשאתה נותן עובדה - - -

חמד עמאר: אני חושב שלוקחים את הדיון למקום הלא נכון.

קריאה: בג'יפ שלי אני לא עובר שם, מה אתה אומר?

חמד עמאר: רבותי, אם הוא עביר אז מה הבעיה לסדר אותו יותר טוב ולאפשר את המעבר כמו בני אדם?

זאב בילסקי: אני מבקש לתת לסגן ראש המועצה לסיים את המצגת.

חמד עמאר: אני הולך איתך, אתה צודק מאה אחוז.

זאב בילסקי: חבר'ה, אם זה ימשיך כך אנחנו נסגור את הישיבה.

זאב בילסקי: אני לא מנהל ישיבות בצורה כזאת.

איוב קרא: כתוב על המפה שצולם ב-2010, לך תסתכל.

זאב בילסקי: קשה לי לראות, זה רחוק בשבילי.

קריאות: כתוב יולי 2010.

זאב בילסקי: סגן ראש המועצה, בבקשה.

מוחמד ברכה: - - - את המועצה האזורית חוף כרמל, הקו הצהוב הזה.

מוחמד ברכה: עד לכאן הדרך סלולה.

מוחמד ברכה: אלו התמונות שהראיתי קודם.

מוחמד ברכה: מדובר על הקטע הזה, זה ה-1,000 מטרים המדוברים.

מוחמד ברכה: כמובן שאחרי זה זה יורד לכביש 4.

מוחמד ברכה: זה נכון שיש 1,000 מטרים שהם לא סלולים.

מוחמד ברכה: אבל, אחר כך יש פה דרך שרוחבה 4 מטרים, והיא עוברת סביב הרפתות של ניר עציון.

מוחמד ברכה: כאן יש בית-ספר אחד, וכאן יש בית-ספר שני.

מוחמד ברכה: זה פנימיית ימין אורד, זה בית-ספר יסודי, וזה כמובן היישוב ניר עציון.

איוב קרא: מה הקשר?

זאב בילסקי: הלאה, רבותי.

מוחמד ברכה: זה כניסה לבית-ספר.

מוחמד ברכה: זה מעבר החצייה של הילדים שבאים ברגל ליישוב.

מוחמד ברכה: לכם זה לא בעיה, לנו זה בעיה.

מוחמד ברכה: אלו ילדים שעוברים פה, זה רוחב הדרך.

מוחמד ברכה: בין שני הגדרות פה 10 מטרים.

מוחמד ברכה: אדוני, תסתכל – 10 מטרים בין שני הגדרות.

איוב קרא: מה, בחיפה לא עוברים?

כרמל נסראלדין: אני אסגור את אליקים, ואמנע מרכבים בבוקר מלעבור.

כרמל נסראלדין: אני אסגור מחר בבוקר, ואמנע מרכבים לעבור דרך דאלית אל כרמל.

כרמל נסראלדין: מה שאתה מדבר זה גזענות לשמה.

כרמל נסראלדין: מה, אני לא הומניטארי לילדים האלה?

מוחמד ברכה: אני לא אמרתי שאתה לא הומניטארי.

כרמל נסראלדין: אין לי בית-ספר שם?

זאב בילסקי: כרמל, אני מבקש.

זאב בילסקי: מודי, אני מבקש שתדבר אליי.

זאב בילסקי: אתה תדבר רק אליי.

זאב בילסקי: זה כמו מועצה עכשיו, אתה מדבר ליושב-ראש.

זאב בילסקי: צילמנו את הילדים.

זאב בילסקי: הלאה, מה עוד?

מוחמד ברכה: יש כמה דגשים.

מוחמד ברכה: אמרתי קודם, הדרך המבוקשת אינה מופיעה אצל כל גורם תכנוני ארצי.

מוחמד ברכה: אם היינו מקבלים את הצעת נציג משרד התחבורה, עושים תוכניות מסודרות על כבישים, ובודקים את ההשפעות שיש לזה, את הבעיות שתגרמנה – בסדר גמור.

מוחמד ברכה: כרגע זה לא קרה.

מוחמד ברכה: עד עכשיו זה נסלל בצורה עצמאית.

מוחמד ברכה: הדרך עוברת דרך פארק הכרמל ו - - -

חמד עמאר: אתה רוצה להגיד לי שמשרד התחבורה מתקצב בלי לבדוק?

חמד עמאר: אני חושב שאתה מזלזל במשרד התחבורה.

זאב בילסקי: חבר'ה, בואו נסיים.

מוחמד ברכה: הוא כרגע אמר שזה לא מתוכנן.

חמד עמאר: אבל, הוא כבר מתוקצב.

מוחמד ברכה: אני עונה רק ליושב-ראש.

זאב בילסקי: יפה.

מוחמד ברכה: תוואי הדרך אינו עומד בשום תנאים גיאומטריים סבירים, ועלול ליצור עומסי תנועה בלתי סבירים לתושבים שלנו.

מוחמד ברכה: אני יודע מה הבעיה בדאלית אל כרמל.

מוחמד ברכה: התוואי המוצע עובר בסמיכות לשני בתי-ספר, כפי שראיתים בתמונות שם.

מוחמד ברכה: זה ייצור עומס תנועה.

מוחמד ברכה: אני לא חושב שזה 120, אני חושב שזה מאות כלי רכב ביום.

מוחמד ברכה: אם זה לא מאות כלי רכב ביום, זה לא יפתור לכם את הבעיה של דאליה.

מוחמד ברכה: 120 כלי רכב האלו לא יפתרו את הבעיה התעבורתית של דאליה.

כרמל נסראלדין: אנחנו מדברים על כביש מילוט.

מוחמד ברכה: התוואי עובר בסמיכות לשני יישובים דתיים.

מוחמד ברכה: כמובן שאם זה יהיה פתוח גם תיירותית וגם - - -

קריאה: אתה רוצה להגיד לי שבעין חוד לא עוברים בשבת בגלל שיש שם דתיים?

כרמל נסראלדין: עם ישראל בא לאכול ארוחות גורמה אצל - - -

זאב בילסקי: אדוני סגן ראש המועצה, אני מבקש יותר לא להתערב.

זאב בילסקי: תן לנו לנהל את הדיון.

מוחמד ברכה: יש שם שני יישובים דתיים, זה עובר 10 מטרים מהגדר שלהם.

מוחמד ברכה: תנועה גדולה גם של תיירות וגם של תושבים יוצרת בעיה, זה לא יעזור.

מוחמד ברכה: אני לא בא להשוות את זה על המאזניים, אם זה יותר או פחות.

מוחמד ברכה: הדרך מטופלת באופן שוטף על-ידי רט"ג וקק"ל.

כרמל נסראלדין: זה לא נכון.

מוחמד ברכה: כפי שאמרתי קודם, ניתן לעבור בה בכל מזג אוויר.

מוחמד ברכה: בחורף אין שריפות.

חמד עמאר: אם ניתן לעבור בה, אז מה הבעיה?

חמד עמאר: אני לא מבין.

חמד עמאר: אנחנו לוקחים את הדיון לא למקום הנכון.

מוחמד ברכה: היא צריכה להישאר ברמה של דרך נופית, ככה היא היום.

מוחמד ברכה: ניתן לעבור בה, אין שום בעיה.

מוחמד ברכה: תסלחו לי חברי הכנסת, חבל שאתם מעודדים את כרמל ואת התושבים לעשות דברים שהם בלתי חוקיים כמו הדרך ההיא.

זאב בילסקי: תודה רבה על ההערות שלך לגבי חברי הכנסת.

זאב בילסקי: אני מבין שאתה כשכן טוב מתנגד לעניין הזה.

מוחמד ברכה: בוודאי שאני מתנגד.

מוחמד ברכה: אני מקבל את הצעתו של משרד התחבורה - - -

איוב קרא: לא שמעתי למה סללת כביש למסעדות בעין חוד של שלוש קילומטרים.

איוב קרא: תסביר לי איך עשית את זה לתוך הפארק, אני רוצה לדעת איך הם הסכימו.

מוחמד ברכה: אני אסביר לך איך.

מוחמד ברכה: אנחנו דואגים לתושבים שלנו כמו שדואג כרמל.

איוב קרא: אה, דואג לתושבים שלך, טוב.

מוחמד ברכה: אם אתה רוצה לענות במקומי, - - -

קריאה: כי התחילו לשלם לו ארנונה, כי עין חוד כבר משלם ארנונה למועצה אזורית חוף כרמל.

קריאה: זה לא עניין אקולוגי.

זאב בילסקי: רבותי, יש פה נציג של משרד הפנים?

זאב בילסקי: מה שלומך?

זאב בילסקי: שם לפרוטוקול?

רונן סגל: רונן סגל, סגן מתכננת מחוז חיפה, לשכת התכנון.

רונן סגל: אני פה על מנת להביע את עמדתו של הממונה על מחוז חיפה.

רונן סגל: עמדתו היא שקודם כל צריך לוודא שיהיה פתרון לנושא המילוט בהתאם לממצאי דוח מבקר המדינה.

רונן סגל: אגב, הוא גם פנה בעניין הזה למבקר עצמו.

רונן סגל: זה נכון שהשטח המדובר הוא שטח גלילי.

רונן סגל: אבל, משרד הפנים לא יודע לעשות תוכניות כאלה.

רונן סגל: האחריות במקום הזה – וזה גם העניין, שצריך לאחד פה סמכות ואחריות – היא נתונה בידי הגופים הרלוונטיים, קרי, משרד התחבורה או רט"ג.

רונן סגל: גם אליהם הממונה על המחוז פנה בעניין.

רונן סגל: כרגע, כמובן כפי שכבר שנאמר, אין תוכנית שמסדירה את הדרך הזאת.

רונן סגל: ככל שהיא תוגש כמובן למוסדות התכנון, לוועדה המחוזית, הנושא יידון.

רונן סגל: אבל, כרגע זה לא בידיים שלנו.

זאב בילסקי: נציג משרד התחבורה, האם אתם מגישים תוכנית?

זאב בילסקי: האם אתם פועלים?

פיליפ פארן: אני לא יודע אם בסמכותנו להגיש תוכנית.

פיליפ פארן: זה לא כביש שהוא כביש בין-עירוני של החברה הלאומית לדרכים, ואין לנו זרוע ביצוע שמבצעת כבישים בשטחים כאלה.

פיליפ פארן: בסוף צריכים סמכות להגיש תוכנית כזאת.

פיליפ פארן: אני לא יודע.

פיליפ פארן: צריכים לקבל הנחיה ממשרד הפנים איך להתייחס לכביש הזה.

פיליפ פארן: אין לנו התנגדות - - -

זאב בילסקי: אני רוצה להגיד משהו לנציג משרד הפנים.

זאב בילסקי: תראה, מהניסיון שלי, הגוף היחידי שאני מכיר אליו מתנקזות, זה משרד הפנים.

זאב בילסקי: לכן, אני מציע שהממונה על המחוז יחד עם מתכנן המחוז, יחד עם משרד הפנים, יכנסו את הדיון הזה שאנחנו מנהלים פה, כי בסופו של דבר זה עובר פה בין שתי רשויות.

זאב בילסקי: הלוא אם רשות אחת תגיש תוכנית, השנייה - - -.

זאב בילסקי: באיזשהו מקום צריך פה איזשהו גוף תכנוני שרואה את הכביש העוקף שתוך שנתיים-שלוש נסלל, ואנחנו נוסעים כבר, ו-200,000 מיליון שקל.

זאב בילסקי: מישהו צריך לראות את הכול ואז לבוא עם פתרונות.

זאב בילסקי: אני, למשל, חוזר לפתרון הראשון שאני הצעתי.

זאב בילסקי: אני באמת סמוך ובטוח שממשלת ישראל ברגע שהיא מחליטה ללכת על כביש, היא עושה את זה.

זאב בילסקי: אבל, לפחות לתת באיזשהו מקום, כדי שאנחנו לא נתפוס את הראש אחר כך, וכדי שאנחנו נדע שב-1,000 מטר של סלילה עשינו כביש חירום.

זאב בילסקי: אנחנו תמיד יכולים לדעת שאנחנו נסגור את זה ברגע שתהיה אפשרות אחרת.

זאב בילסקי: אני מכיר את הכביש הזה מצוין, אני נוסע הרבה פעמים בדרך מיוקנעם לחיפה דרך דאליה ועוספיא.

זאב בילסקי: אני מכיר את זה.

זאב בילסקי: הלוא שנינו יודעים שהכביש הזה הוא כביש שהוא לא מואר, הוא כביש לא בטיחותי.

זאב בילסקי: הוא כביש קשה מאוד.

זאב בילסקי: ואם חס וחלילה זה נסגר אין לך לאן לנסוע, אין לך מאיפה לצאת משם.

זאב בילסקי: אני חושב שמשרד הפנים יכול ליזום דיון קודם כל על כביש חירום.

זאב בילסקי: יכול להיות שאנחנו נגיד: בואו נכשיר את הכביש הזה, ונסגור אותו בשלב ראשון.

זאב בילסקי: לפחות שתהיה ראייה מרחבית של כל מה שקורה פה, ואז אפשר להתווכח על הילדים שחוצים את הכביש, על כמות כלי הרכב שנוסעת שם, האם זה יהיה חד-סטרי או דו-סטרי.

זאב בילסקי: בעקבות טראומה שאנחנו עברנו כמדינה, לא נראה לי שאנחנו יכולים לסיים את הדיון הזה בלי שאנחנו ניתן את הדעת על נושא החירום.

זאב בילסקי: קודם כל, נושא החירום, ואחר כך ניגש לשבת ולילדים שעוברים.

זאב בילסקי: אני סבור שכוועדת הפנים אנחנו, קודם כל, צריכים לתת את הדעת לשאלה מה קורה ל-20,000 – 30,000 איש בשעת חירום.

זאב בילסקי: שעת החירום הזאת היתה וראינו מה היה שם.

זאב בילסקי: היה נס משמיים שהרעה לא הגיעה למרות שהיא היתה קרובה מאוד, מספר מטרים.

איוב קרא: למה?

איוב קרא: יותר.

איוב קרא: היו כמה אלפים שעזבו בתים.

מוחמד ברכה: אנחנו למרות השריפה עסקנו - - - ובהצלה שלהם.

זאב בילסקי: זה תוואי שקיים.

זאב בילסקי: משרד התחבורה תומך ומוכן להקציב את הכסף.

זאב בילסקי: אני הייתי רוצה לבקש ממך שהממונה על המחוז ייזום את הדיון ויזמין אליו את האנשים שיושבים פה.

זאב בילסקי: בדיון כזה אנחנו יכולים להתקדם בצורה סטטוטורית.

זאב בילסקי: כי אם אני יכול לבטא את דעתם של חברי שיושבים פה בישיבה, ואני בטוח שגם של יושב-ראש הוועדה, אנחנו רואים בנושא של כביש המילוט, כביש חירום, לאוכלוסייה של 30,000 איש, צורך מיידי.

זאב בילסקי: מכיוון שיש לנו פתרון, הפתרון נמצא שם, אנחנו חושבים שקודם כל צריך לפתור את הבעיה התכנונית הזאת.

זאב בילסקי: יש לנו מי שמממן, יש לנו מי שתומך.

זאב בילסקי: עכשיו צריך לראות איך עושים את זה כדי שכולם יהיו איכשהו שבעי רצון מהעניין הזה.

זאב בילסקי: ואם לא, לפחות יסכימו שפתרנו, קודם כל, את בעיית החירום.

זאב בילסקי: אחר כך נראה איך לפתור בעיות אחרות, ואני סמוך ובטוח שהכביש העוקף יתקדם.

זאב בילסקי: אבל, בינתיים אני לא הייתי רוצה לסגור את הישיבה הזאת מבלי לבקש ממך שאתה תדבר עם הממונה על המחוז.

זאב בילסקי: אנחנו מציעים שנקציב פרק זמן של שבועיים-שלושה - אני חושב שזה מספיק זמן - כדי שאתם תזמנו דיון אצלכם עם כל הנוגעים בדבר, כולל משרד התחבורה, כולל המשרד לאיכות הסביבה, כולל שתי הרשויות שנוגעות בדבר, ולנסות לעשות את הדברים בשכל דברים.

זאב בילסקי: אתה יודע, בתפילה אנחנו אומרים: בשכל טוב בעיני אלוקים ואדם.

זאב בילסקי: אז גם במוסדות התכנון יכולים לחפש איזשהו שכל טוב, ולהיענות פה לדרישה הבסיסית של אדם שהאש היתה כבר ממש בתוך המים שלו האומר: אני לא רוצה שזה יקרה עוד הפעם.

זאב בילסקי: יש לי פה דבר, ובואו נעשה אותו.

זאב בילסקי: קודם כל שנוכל לעשות.

זאב בילסקי: יכול להיות שאתם תחליטו שהכביש הזה יהיה ברוחב כזה וכזה, יכול להיות שתחליטו שהוא יהיה סגור ביום כזה וכזה.

זאב בילסקי: יכול להיות שזה תלוי בכביש העוקף, יכול להיות שנעשה את זה בתנאי.

זאב בילסקי: הרבה פעמים מוסדות התכנון אומרים: בתנאי.

זאב בילסקי: הם אומרים: אנחנו מאשרים לך תוכנית כזו וכזו בתנאי.

זאב בילסקי: אבל, התנאים אחר כך יותר גרועים מההחלטה עצמה.

זאב בילסקי: אבל, זה לא משנה.

זאב בילסקי: נעשה את זה בתנאי.

זאב בילסקי: אתם הגוף היחידי בגלל שזה עובר פה בין רשויות מקומיות, זה עובר בתוך שטחים ירוקים.

זאב בילסקי: לכן, אני חושב שנכון יהיה לעשות.

זאב בילסקי: ואני שואל אותך, האם אתה מוכן לגרום לכך שתוך שבועיים-שלושה מהיום יתקיים דיון אצל הממונה על המחוז.

זאב בילסקי: אנחנו נלווה את זה מפה.

זאב בילסקי: אבל, מאוד נשמח אם הכדור יעבור אל משרד הפנים שהוא זה שמופקד על התכנון במדינת ישראל.

זאב בילסקי: יכול להיות שיימצא פתרון שם מכיוון שהממונה על המחוז מכיר את הנפשות הפועלות הרבה יותר מאיתנו.

זאב בילסקי: הוא עובד איתן בכל יום.

זאב בילסקי: הוא אולי יכול להגיע להסכמות ולתנאים.

זאב בילסקי: יכול להיות שאפשר לפתור את זה.

איוב קרא: צריך להביא את זה כדי שלכולם יהיה טוב.

זאב בילסקי: בעיני רוחנו זה נושא החירום.

זאב בילסקי: מה אתה אומר?

זאב בילסקי: אתה יכול להגיד כן ומספיק, וזה בהחלט מקובל.

רונן סגל: קשה לי להגיד כן חלוט, כי אני עדיין לא הממונה על המחוז.

רונן סגל: קודם כל, למיטב ידיעתי, היתה כבר ישיבה כזאת אצל הממונה על המחוז.

זאב בילסקי: חמד, האם אתה מוכן להמשיך?

זאב בילסקי: אני חייב לצאת לדקה.

רונן סגל: קודם כל, למיטב ידיעתי, היתה כבר ישיבה כזאת שהממונה על המחוז זימן עם הגורמים הרלוונטיים בניסיון להגיע לאיזשהו פתרון.

מגלי והבה: ומה התשובה?

רונן סגל: אתה רואה שכרגע אין תשובה.

מגלי והבה: משרד ממשלתי מסכים.

רונן סגל: זה מה שאמרתי קודם בתחילת דבריי.

רונן סגל: משרד הפנים הוא לא זה שיכול ליזום את התוכנית.

תומר רוזנר: רגע, אני רוצה לשאול אותך שאלה.

תומר רוזנר: בשטח הגלילי הזה, הוועדה המחוזית היא גם ועדה מקומית.

מוחמד ברכה: שטח שיפוט מועצה אזורית חוף כרמל.

כרמל נסראלדין: זה לא נכון.

חמד עמאר: סליחה, היועץ המשפטי.

חמד עמאר: רק מי שמבקש אישור, יכול לדבר עכשיו.

חמד עמאר: יועץ משפטי יכול לדבר עכשיו, ורק מי שמבקש אישור יכול לדבר.

חמד עמאר: בבקשה.

תומר רוזנר: לפי דברי נציג הממונה על המחוז, מדובר בשטח גלילי שמצוי בסמכות הוועדה המחוזית.

תומר רוזנר: לפיכך, הוועדה המחוזית היא גם ועדה מקומית של השטח.

תומר רוזנר: אני עוד לא שמעתי שוועדה מקומית לא יכולה ליזום תוכניות.

רונן סגל: אבל, ועדה מחוזית ביושבה כוועדה מקומית, למיטב ידיעתי, לא יוזמת תוכניות.

תומר רוזנר: היא יכולה לעשות זאת, ובמקומות מסוימים היא גם עושה.

רונן סגל: אני לא מכיר תוכניות שוועדה מחוזית יזמה.

רונן סגל: אני לא מכיר, אני מצטער להגיד.

חמד עמאר: הוא אומר לך: מבחינה חוקית, ועדה יכולה ליזום את התוכנית.

רונן סגל: אני לא אמרתי.

רונן סגל: מבחינה חוקית, יכול להיות שכן, כי היא ועדה מקומית.

רונן סגל: אבל, מבחינת ההתנהלות הנהוגה במדינת ישראל, ככל שאני מכיר, לפחות במחוז חיפה, אני לא מכיר תוכנית שניזומה על-ידי ועדה מחוזית ביושבה כוועדה מקומית.

רונן סגל: אני לא מכיר, ואני כ-17 שנה במשרד הפנים.

תומר רוזנר: אז מיהו, לדעתך, היוזם שצריך ליזום את התוכנית?

רונן סגל: אז זה מה שאמר הממונה על המחוז.

רונן סגל: לדעתו, מאחר והגוף שאחראי על השטח הזה הוא רט"ג, מי שצריך ליזום את התוכנית זה רט"ג.

תומר רוזנר: רט"ג לא מעוניינת.

קריאה: רט"ג מתנגדת לכביש, נכון.

רונן סגל: זה מילכוד 22.

כרמל נסראלדין: לאחר השריפה, מר תוהמי האחראי על כיבוי האש באזור חדרה מסר לכבוד הממונה, מר משלב, מכתב ביד שבו הוא אמר שכוחות ההצלה מחויבים שיהיה פה כביש סלול אספלט.

כרמל נסראלדין: נמסר מסמך כזה.

כרמל נסראלדין: אחר כך הלכו כל מיני חברים שיודעים לעשות את הלחצים, ו- - - בקטע הזה.

כרמל נסראלדין: אחר כך הוא אמר: לא הבנתי, לא ידעתי, לא עשיתי.

כרמל נסראלדין: אבל, ישנו מסמך שמדבר על זה.

כרמל נסראלדין: אנחנו מדברים על כביש חירום, ואני לא רוצה לסטות מהדיון.

כרמל נסראלדין: אני שומע כבר את הצלצולים, החבר'ה רוצים כבר לנכס את השטח אליהם.

כרמל נסראלדין: השטח הוא גלילי, ויושב-ראש המועצה של השטח הזה הוא הממונה על המחוז.

כרמל נסראלדין: כאשר משרד התחבורה מאשר את הסכום הזה, הכביש צריך להיסלל מחר בבוקר.

כרמל נסראלדין: גם מבקר המדינה יגיד את אמרתו בעניין זה.

כרמל נסראלדין: אנחנו מחכים עדיין לדוח הסופי.

חמד עמאר: אדוני, בבקשה.

גיורא בן דב: קוראים לי גיורא בן-דב.

גיורא בן דב: אני מעין הוד, ואני מייצג פה גם את "כחול וירוק" שזה האגודה לאיכות סביבה בחוף כרמל.

גיורא בן דב: ראשית, אני רוצה קצת להרגיע את הנוכחים.

גיורא בן דב: הכביש הוא עביר.

גיורא בן דב: אני נסעתי בו בשבוע שעבר עם הרכב הפרטי שלי.

קריאות: - - -

חמד עמאר: סליחה, סליחה.

חמד עמאר: אל תלך לי עוד הפעם לכיוון הזה.

חמד עמאר: אמרתי שאת הדיון היינו צריכים לקחת לכיוון שלכם.

חמד עמאר: אם הכביש הוא עביר, אז בוא נסדר את הכביש על מנת שהוא יהיה יותר עביר, ואנחנו לא פוגעים בטבע.

חמד עמאר: לכן, אני אומר לכם, אל תחזרו עוד הפעם על זה שהכביש הוא עביר, כי זה שהכביש עביר זה ישרת את ההחלטה שאנחנו רוצים ללכת ולהחליט לסדר את הכביש עד הסוף.

חמד עמאר: אל תגידו לי את המשפט הזה.

חמד עמאר: תלכו לפי ראש הרשות שהכביש הוא לא עביר.

חמד עמאר: זה יותר טוב בשבילכם.

חמד עמאר: בבקשה.

גיורא בן דב: חבר הכנסת חמד, קודם כל, אני רוצה לומר לך שאני פוחד לדבר.

חמד עמאר: אני אשמור עליך.

גיורא בן דב: רק אתה.

מגלי והבה: אנחנו עדיין בבוקר, ואנחנו אלה ששומרים על הדמוקרטיה יותר ממך.

גיורא בן דב: מה איכפת לי הדמוקרטיה?

גיורא בן דב: אני פוחד, צועקים עליי.

חמד עמאר: אני אומר לך: אל תפחד, אנחנו נשמור עליך.

חמד עמאר: בבקשה.

מגלי והבה: מי צועק עליך?

גיורא בן דב: כולם צועקים.

איוב קרא: רעש המטוסים לא הפחיד אותך.

גיורא בן דב: אתה רואה?

גיורא בן דב: אבל, פה אתם מפחידים אותי.

גיורא בן דב: אני רוצה קצת לסדר את הדברים.

גיורא בן דב: ראשית, הכביש הוא לא כביש של קילומטר, אלא הכביש הוא כביש של 5 קילומטר.

גיורא בן דב: ויבוא נציג משרד התחבורה, ואני מבקש מהם באמת - אולי הוועדה תבקש - לראות איך מחברים את דאליה בכביש של 5 ק"מ.

גיורא בן דב: ולכן, הסטנדרטים והדרך ואיכות הסביבה ומכלול השיקולים של התכנון חייבים להיות יותר רחבים מאותם 1,000 מטר שלא נסללו.

גיורא בן דב: ואני רוצה שבאמת משרד התחבורה יראה את זה ככביש עורק אזורי של 5 קילומטר שצריך לקחת 30,000 תושבים מעוספיא ומדאליה שהם שכנים שלנו, לכביש החוף שלידינו.

גיורא בן דב: בבקשה, קחו את הנתונים ואת הדברים, תביאו תכנון ונקבל את זה.

גיורא בן דב: אבל, שהתכנון יהיה באמת תכנון כוללני, ולא איזה זחילה פרטנית של דברים.

גיורא בן דב: כי במה דברים נוגעים?

גיורא בן דב: ואני כאן רוצה קצת לדייק בנושא גיאומטריה, ויסלח לי היועץ המשפטי.

גיורא בן דב: גבול דאליה הוא הקו האדום הזה שנמצא פה.

גיורא בן דב: זה התחום המוניציפאלי של המועצה המקומית דאליה.

גיורא בן דב: הקו הזה שאנחנו רואים פה, שמסביבו הכול ירוק, זה גבול המועצה המקומית חוף כרמל.

גיורא בן דב: ביניהם, היכן שירוק מקווקו, כל התחום הזה, זה התחום הגלילי.

גיורא בן דב: זה המצב הגיאומטרי בשטח.

גיורא בן דב: הכביש המבוקש הוא לא בתחום הגלילי.

גיורא בן דב: הדרך המבוקשת להיסלל כחרום היא בתוך התחום של מועצה אזורית חוף כרמל.

גיורא בן דב: בואו, קודם כל, נשים את הגיאומטריה פה בדיון.

גיורא בן דב: הכביש בתוך הכביש הגלילי נסלל כבר.

גיורא בן דב: הוא נסלל ב-2010, אולי ב- 2009, אחרי שנבנה בפינה הזאת של הפארק, באזור הזה, בית תפילה או משהו שאפשר לראות אותו.

גיורא בן דב: ראינו אותו.

גיורא בן דב: המבנה הזה נבנה ב-2007 בערך, והמבנה מעליו נבנה ב-2010.

גיורא בן דב: הדברים האלה נבנו.

גיורא בן דב: האם מותר לי להגיד פה משהו שאסור להגיד כי תיכף יתנפלו עליי כולם?

מגלי והבה: אף אחד לא.

גיורא בן דב: אם אתם מבטיחים לא לצעוק, אני אגיד משהו שאני רוצה.

קריאות: תגיד, תגיד.

גיורא בן דב: אבל, אל תצעקו.

גיורא בן דב: הדבר הזה נסלל ללא תוכנית, ללא סטנדרטים של משרד התחבורה, ללא היתר בנייה.

גיורא בן דב: הדבר הזה נבנה ונסלל בתוך השטחים החקלאיים של דאלית אל כרמל.

גיורא בן דב: אלו שטחים חקלאיים בתוך התחום הגלילי.

גיורא בן דב: זה נכון, זה לא תחום הפארק.

גיורא בן דב: התחום הזה הוצא מהפארק כי התוכנית הזאת 1209 היא תוכנית של הר שוקף שהיא היתה גם כן מלחמה גדולה, וכולנו מכירים את המלחמה.

כרמל נסראלדין: עדיין ממשיכה מלחמה.

גיורא בן דב: אוקיי, ממשיכה מלחמה.

גיורא בן דב: אבל, התוכנית קיבלה תוקף.

גיורא בן דב: בינתיים מבחינת משרד הפנים, היועץ המשפטי, ונציג ה- - - , התוכנית היא ברת תוקף.

גיורא בן דב: היא חתומה מ-2008 על-ידי שר הפנים.

גיורא בן דב: לכן, אני אומר -בואו נסדר את הדברים.

גיורא בן דב: אנחנו שכנים, אנחנו שכנים טובים, ויש בינינו הרבה קשרים.

גיורא בן דב: אבל, אם רוצים לפתור את בעיית התחבורה של דאלית אל כרמל, אי-אפשר לפתור את זה על-ידי העברת התנועה מדאלית אל כרמל בכביש 7111, כי נציגי משרד התחבורה עד היום לא בדקו באיזה סטנדרט עומד הכביש הזה.

גיורא בן דב: הכביש הזה לא עומד בסטנדרט שהוא משרת היום, ועכשיו גם להוסיף?

מוחמד ברכה: הם בדקו.

מוחמד ברכה: אבל, כשראו כמה זה עולה אז הם לא שיפרו אותו אפילו עד ימין-אורד מכביש 4.

גיורא בן דב: אתה מבין?

גיורא בן דב: יש שם שני בתי-ספר, הכביש הזה עובר בתוך היישוב עין-הוד.

גיורא בן דב: על הכביש הזה יש 15 או 20 כניסות צדדיות.

גיורא בן דב: הדבר הזה לא עומד בשום תקן שאתה היית רוצה כמשרד התחבורה לאשר תנועה עוברת של ציר עורקי.

גיורא בן דב: אם משרד התחבורה תומך, בוא תעמוד בסטנדרטים שמחייבים אותך.

פיליפ פארן: אני חושב שאנחנו סוטים מנושא הדיון.

פיליפ פארן: נושא הדיון הוא כביש מילוט, לא כביש עורקי.

פיליפ פארן: אף אחד לא התכוון לכביש עורקי.

גיורא בן דב: אתה רוצה להוציא 30,000 איש לכביש החוף בדרך עפר?

גיורא בן דב: במה?

פיליפ פארן: כביש מילוט.

איוב קרא: למה 30,000?

גיורא בן דב: כי זה עוספיא ודאליה.

איוב קרא: זה לא 30,000, זה חירום.

גיורא בן דב: 16,000, סליחה.

גיורא בן דב: 16,000 תושבי דאליה.

גיורא בן דב: בתוך דאליה זה עובר בסמטאות מסוכנות.

איוב קרא: מדובר על זה שזה מקל על כמה מאות כלי רכב, ועל זה שבשעת אמת, אמבולנס שייקח איזה פצוע באיזה שריפה, חס וחלילה, לא ייתקע כך שהוא לא יוכל לקחת אותו.

גיורא בן דב: בשריפה היינו באמת קצת יותר במצב חמור מדאליה, כי עין-הוד נשרפה.

איוב קרא: ועוספיא נשרפה, וחלק מדאליה.

גיורא בן דב: עוספיא נשרפה הרבה פחות יחסית מעין הוד.

גיורא בן דב: עין הוד נשרפה קשה.

כרמל נסראלדין: עין הוד קיבלה הרבה יותר כסף.

כרמל נסראלדין: אבל, לא משנה.

חמד עמאר: בואו לא ניכנס לזה, זה לא נושא הדיון.

חמד עמאר: נושא הדיון הוא כביש חיבור.

גיורא בן דב: אם רוצים לעשות כביש חיבור שכזה, וצריך לעשות - אני תושב עין הוד ואני עובד בדאליה, ולכן אני מכיר פה את הכול.

גיורא בן דב: אני הרבה פעמים מאחר לפגישות.

גיורא בן דב: כשאני מאחר, אני נוסע משם.

גיורא בן דב: אני נוסע ברכב הפרטי שלי בדרך הזאת, ואני מגיע.

גיורא בן דב: אז גם אמבולנס יכול, וגם כבאית יכולה וכל רכב חירום יכול לעבור.

גיורא בן דב: אני חושב שכל תכנון, וכאן אני פונה למשרד התחבורה - - -

איוב קרא: צריך להיות קל לאנשים.

איוב קרא: למה שהצמיגים של אנשים ילכו כל כך מהר?

גיורא בן דב: כי זה רק לחירום.

מוחמד ברכה: בחירום, אין בעיה, כולם עוברים.

מוחמד ברכה: עם הטרקטור הזה של החבר'ה שהיו בטלוויזיה - - -

גיורא בן דב: אני רוצה להגיד משהו שנאמר פה בסמוי, ומאוד היה לי לא נעים לשמוע.

גיורא בן דב: סליחה, אני בכנסת ישראל.

גיורא בן דב: זו הפעם הראשונה שאני בכנסת הזו.

גיורא בן דב: הייתי לפני הרבה שנים בכנסת הישנה.

גיורא בן דב: הולכת שמועה באזור שבדאליה כבר אספו 2 מיליון שקל, והולכים לעשות את זה באופן פרטיזאני.

איוב קרא: גיורא, אם לא יהיה מוסדר כמו שצריך - אני אומר לך - כי המציאות והטבע הם לא יותר חשובים מאזרחי דאלית אל כרמל, עם כל הכבוד.

איוב קרא: גם כמה מאות אנשים לא יותר חשובים מכמה אלפים.

איוב קרא: אני מודיע לך, אני אומר לך.

איוב קרא: תציין אותי, שיגידו מה שהם רוצים.

איוב קרא: זה יהיה, כך או כך זה יהיה.

גיורא בן דב: איוב, אני יכול להרגיש כמו חבר שלך?

איוב קרא: כל הצעירים של אל-קרע - - -

גיורא בן דב: רבותי, אפשר לפתור את הבעיות של דאליה, אבל לא על הגב, ולא על חשבון התושבים האחרים.

גיורא בן דב: לא על חשבון פארק הכרמל.

גיורא בן דב: צריך לפתור את זה בצורה מסודרת, ולא בדרך אחרת.

גיורא בן דב: ואם ועדת הפנים רוצה לבוא ולבדוק, כי היא אמורה לפקח על משרד הפנים, אז לבוא ולראות איך בוצעו כל הדברים האלה בתוך השטח הגלילי בלי סטנדרטים, ואיך זה בוצע בלי משרד התחבורה.

חמד עמאר: אני מבקש להתכנס לסוף.

גיורא בן דב: בזה הייתי רוצה לסיים.

גיורא בן דב: הייתי אומר, אפשר לחבר, בואו נתחבר כמו שצריך.

כרמל נסראלדין: אדוני היושב-ראש, אחד הדברים שהדמוקרטיה מובילה הוא שרוב לא יכפה את כוחו על המיעוט בצורה של עושק.

איוב קרא: ומיעוט לא יכפה את עצמו על הרוב.

מוחמד ברכה: אנחנו המיעוט.

כרמל נסראלדין: אתה לא המיעוט, אדוני, ואתה יודע טוב מאוד שאתה לא מיעוט.

כרמל נסראלדין: אבל, אני מיעוט שמוכן להילחם עד טיפת הדם האחרונה על החירות שלי.

כרמל נסראלדין: ישנם פה אנשים שלוקחים את זה ל - - -

מוחמד ברכה: כרמל, לאן אתה לוקח את זה?

מוחמד ברכה: באמת, לאן אתה לוקח את זה?

כרמל נסראלדין: אם בדאלית אל כרמל היו יושבים אנשים שהיו קוראים לו משה ואלון, הכביש הזה היה פתוח לפני 50 שנה.

כרמל נסראלדין: אין לי ספק בזה, ואתה יודע את זה טוב מאוד.

כרמל נסראלדין: אתה יודע את זה טוב מאוד, ותסתכל לי בעיניים.

מוחמד ברכה: אני יודע טוב מאוד, כן.

מוחמד ברכה: עוד כמה דברים אני יודע טוב מאוד.

חמד עמאר: סליחה, אדוני.

חמד עמאר: בבקשה.

איוב קרא: בשביל כמה קולות בעין חוד סללו את כל הפארק.

כרמל נסראלדין: מעניין מי ראש המועצה שם.

כרמל מקלדה: כרמל מקלדה, ממלא מקום ראש המועצה.

כרמל מקלדה: אדוני היושב-ראש, אני חושב שהאסימון נפל היום די חזק.

כרמל מקלדה: הבעיה, אדוני סגן השר, זה לא הטבע וזה לא איכות הסביבה, ולא רט"ג.

כרמל מקלדה: הבעיה הקשה שלנו היא השכנים שלנו, חוף הכרמל, מודי והחברים שלא רואים אותנו כשותפים לחיים.

כרמל מקלדה: האנשים האלה חונקים אותנו, ורוצים להשאיר אותנו בתוך הגטו שנקרא דאלית אל כרמל במקרה של נזק או שריפה, חלילה, והדבר הזה הוא חמור.

כרמל מקלדה: נראה לי שחוף הכרמל הצליחו לעשות לובינג בתוך המשרד לאיכות הסביבה ורט"ג, תוך ניסיון למנוע את הקמת הכביש הזה.

איוב קרא: וגם מאיימים על משרד התחבורה.

איוב קרא: זה אבסורד.

כרמי מקלדה: אני רוצה רק להזכיר לידידי מודי שאנחנו מבצעים פרויקטים משותפים גם בתחום איכות הסביבה.

כרמי מקלדה: גם קו הסליקה החדש שאנחנו מבצעים בדאלית אל כרמל עובר דרך הכביש הזה.

כרמי מקלדה: אדון בן דב אמר שהוא עבר בעזרת הרכב שלו לפני שבוע.

כרמי מקלדה: אני יכול לומר לך שלטעמי זה לא נכון.

גיורא בן דב: בוא נקבע למחר.

כרמי מקלדה: הדברים האלה לא ייתכנו, כי אני ניסיתי לעבור לפני שבועיים בכביש הזה ולא הצלחתי.

כרמי מקלדה: אפילו רכב ארבע על ארבע נתקע שם בתוך הכביש הזה.

איוב קרא: על הפרינציפ תיסע איתו.

איוב קרא: נראה אותו.

איוב קרא: את התוצאות שיביא לוועדה.

קריאה: מחר בבוקר.

כרמי מקלדה: אני מוכן לנסוע איתו, אני מכיר את הכביש הזה.

כרמי מקלדה: אנחנו מבצעים פרויקט משותף גם עם החברה הכלכלית חוף כרמל להחלפת הקו הזה.

כרמי מקלדה: יש בינינו פרויקטים משותפים.

כרמי מקלדה: תאמינו לי שאם המצב היה הפוך וחוף הכרמל היתה פונה לדאלית אל כרמל לסלול את הכביש, אנחנו היינו מסכימים ובלי לחשוב לרגע, כי אנחנו מדברים על שכנות טובה, על שותפים לדרך.

כרמי מקלדה: אין לנו צרות עין בגבי עין-חוד.

כרמי מקלדה: להיפך, אנחנו אומרים להם מברוכ.

כרמי מקלדה: מגיעים להם, מגיע לכל אדם להגיע לביתו בכביש סלול.

כרמי מקלדה: אנחנו רוצים לקבל כפי שהם קיבלו.

כרמי מקלדה: מודי, תבין שיש לך כאן שותפים.

כרמי מקלדה: הייתי מצפה ממך, כאדם אחראי וכחבר, שהדברים יראו אחרת.

כרמי מקלדה: תודה.

מוחמד ברכה: סליחה, רק הערה קטנה.

חמד עמאר: לא עכשיו.

חמד עמאר: אדוני, בבקשה בקצרה כי אני עוד מעט רוצה לסכם את הדיון.

יורם מאור: שמי יורם מאור, תושב ניר עציון.

יורם מאור: אני לא מתכונן לצעוק או להתלהם.

יורם מאור: אני רוצה להגיד את הדברים בצורה הכי ברורה שיכולה להיות.

יורם מאור: הדיון צריך להיות בשני מישורים.

יורם מאור: המישור האחד – האם אנחנו מדברים על כביש חירום, או שאנחנו מדברים על כביש שהוא לרווחת תושבי דאליה ועוספיא כדי שהם יגיעו מהיישוב שלהם לכביש 4?

איוב קרא: רק חירום, אדוני.

יורם מאור: רק שנייה.

יורם מאור: לא הפרעתי לך, בבקשה אל תפריע לי.

יורם מאור: ראשית, לכל אחד מהיישובים האלה יש שתי יציאות: יציאה אחת לכיוון חיפה, יציאה שנייה לכיוון אליקים.

יורם מאור: כלומר, זה לא שיש כביש אחד שהוא מכאן לכאן, אלא זה כביש אחד לכיוון מזרח, וכביש אחר לכיוון מערב.

יורם מאור: צר לי, אני הייתי בשריפה בניר עציון, ואני יודע.

יורם מאור: כל תושבי דאליה לא יכלו להגיע לכביש 4 דרך ניר עציון כי ניר עציון היתה מוקפת באש.

יורם מאור: לכן, כביש 7111 שדובר עליו היה סגור בהוראת מכבי-אש מכיוון שעין-הוד וניר עציון היו מוקפים באש.

יורם מאור: לכן, מי שמנסה עכשיו להגיד לנו שהכביש הזה היה מחלץ את תושבי דאליה, צר לי, הוא לא דובר אמת, חד-משמעית.

יורם מאור: אני תומך בכביש חירום.

יורם מאור: אבל חירום, לא לרווחת דאליה.

יורם מאור: כי אם כן, הכביש הזה יהיה לא 30,000 אלא מעבר לזה.

יורם מאור: כל תושבי תל-אביב שרוצים לבלות בדאליה ייסעו דרך הכביש הזה.

יורם מאור: כל תושבי דאליה שרוצים לרדת, ייסעו בזה.

יורם מאור: כבר היום הכביש הזה משמש למשאיות.

יורם מאור: לשמחתנו הרבה, אנחנו משתמשים בזה עם תושבי דאליה שמתעסקים בכל נושא עבודות העפר ומשאיות ודברים כאלה.

יורם מאור: מלא טרקטורים.

איוב קרא: תגביל למשאיות, מה הבעיה?

חמד עמאר: לא, זה משמש אותו עכשיו.

קריאה: בונים לו את הבית.

יורם מאור: סלח לי, אדוני.

יורם מאור: לא הפרעתי לך, אל תפריע לי.

מוחמד ברכה: כרמל, תפסיק.

מוחמד ברכה: אתה אל תזלזל בכולם.

מוחמד ברכה: זה לא מכובד מה שאתה עושה.

חמד עמאר: אתם מפריעים לי.

יורם מאור: לכן, אני חושב שצריך לחשוב בצורה ברורה שהכביש הזה הוא כביש חירום.

יורם מאור: זה אומר, דרך חירום בלבד.

יורם מאור: לא דרך לבילוי, לא דרך לתושבי תל-אביב שמגיעים לדאליה, ולא תושבי דאליה שרוצים להגיע לדרום.

יורם מאור: אם זו המטרה, אז בבקשה באמת ללכת לצוות התכנון ולבדוק איך אפשר לעשות דרך מילוט בשעת חירום.

יורם מאור: תודה רבה.

חמד עמאר: תודה רבה.

חמד עמאר: בבקשה.

יוסי פלד: קוראים לי יובל פלד מרשות הטבע והגנים.

חמד עמאר: תקצר, בבקשה.

מגלי והבה: לא, תן לו.

מגלי והבה: הם שולטים במדינה.

מגלי והבה: למה להגביל אותם?

יוסי פלד: אני אקצר.

יוסי פלד: אני חושב שהדיון פה קצת ערבב בין הצורך התחבורתי שהוא לא הוכח בכביש הזה.

יוסי פלד: גם מה שהראה כבוד ראש המועצה.

יוסי פלד: מדובר על 100 – 120 כלי רכב.

יוסי פלד: זה לא יפתור את המצוקות של צפון-דרום בדאליה, וכן ירבו האנשים שמגיעים לשווקים בדאליה בשבתות.

יוסי פלד: אבל, הם לא נדרשים לכביש הזה.

יוסי פלד: הוא לא ייתן את הפתרון התחבורתי.

יוסי פלד: לעוקף המקורי של דאליה ועוספיא יש תפקיד אחר כדי כן לפתור את הבעיות התחבורתיות בדאליה.

יוסי פלד: כרשות הטבע והגנים אנחנו מסכימים שהדרך הזאת נועדה לצורכי בטיחות ומילוט.

יוסי פלד: היום הדרך הזאת במצבה הנוכחי כאשר היא מתוחזקת, היא עונה על הדרישות של כבאות לצורכי בטיחות ומילוט.

יוסי פלד: אנחנו לא רואים אותה כדרך שתעשה שימוש לצרכים יוממות.

יוסי פלד: היא עוברת בשטח מאוד ערכי בתחום פארק הכרמל.

איוב קרא: האם היום משאית יכולה לעבור שם?

קריאה: כן.

יוסי פלד: גם רכב פרטי עובר.

קריאה: לא נכון.

איוב קרא: אני הולך איתך עכשיו.

איוב קרא: תמנה צוות.

איוב קרא: אם משאית תעבור היום שם, אני אתן לך - - -

יורם מאור: לא משאית, פרייבט עובר שם היום.

יורם מאור: אני מוכן לנסוע איתך.

חמד עמאר: אני רוצה להבין.

חמד עמאר: גם משאית עוברת שם עכשיו, גם פרייבט עובר שם.

חמד עמאר: אני הולך איתך עד הסוף.

חמד עמאר: אני מאמין לך, אני לא מאמין לראש העיר.

חמד עמאר: מה ההבדל בין זה שיבואו ויסדרו ויסללו את הכביש על מנת שהוא בטיחותי?

חמד עמאר: למה אתה מתנגד?

חמד עמאר: אם אני עובר עכשיו עם רכב, עם משאית והכול, אז למה אתה מתנגד שהכביש יהיה מסודר?

חמד עמאר: האם בגלל שמועצה האזורית חוף הכרמל מתנגדת, או בגלל משהו שהוא פוגע בטבע?

חמד עמאר: אם זה עובר, אז שום דבר לא פוגע בטבע.

יוסי פלד: אני אנסה לתת לך תשובה, ואתן לך תשובה בשאלה.

יוסי פלד: האם העניין שרכב פרטי עובר שם היום בפועל, נותן תשובה לבטיחות ולמילוט?

יוסי פלד: התשובה היא כן.

חמד עמאר: מה השאלה הזאת?

חמד עמאר: אני שואל אותך, אם עובר שם עכשיו רכב והוא לא פוגע בטבע, למה אתה מתנגד לסדר את הכביש?

חמד עמאר: אני הרי לא עושה שום דבר חדש.

יוסי פלד: אם רכב עובר היום, כפי שאמרת שאתה מאמין שזה המצב, זה נותן תשובה לנושא הבטיחות והמילוט.

חמד עמאר: לא, אני שאלתי אותך.

חמד עמאר: תענה לי תשובה.

יוסי פלד: אם הדרך תיסלל הזאת והיא תהפוך לכביש – זה דורש תכנון.

חמד עמאר: תעזוב אותי מתכנון, אתה לא אחראי על התכנון.

חמד עמאר: אני שואל אותך, נניח והכביש סלול ואני עובר.

חמד עמאר: האם זה פוגע בטבע או לא פוגע בטבע?

יוסי פלד: לעשות שם כביש שעומד בסטנדרטים – זה אומר תכנון וביצוע של כביש שהוא כן יפגע, כביש עם הסטנדרטים של משרד התחבורה ומע"צ.

חמד עמאר: אנחנו לא מדברים על סטנדרטים - - -

יוסי פלד: רגע, רגע.

יוסי פלד: לצורכי בטיחות היום זה מתאים, זה מה שאנחנו הסכמנו פה.

יוסי פלד: אתה הולך לשדרג אותו שהוא יהיה גם לנושא תחבורתי.

יוסי פלד: השדרוג שלו לתחבורה יוממית היא פגיעה בטבע.

יוסי פלד: היא תביא לשם מאות ואלפי כלי רכב ביום.

מגלי והבה: נציג הירוקים - - -

יוסי פלד: נציג רשות הטבע והגנים.

מגלי והבה: לא, אתם הירוקים המהוללים.

זאב בילסקי: הוא רשות הטבע והגנים.

מגלי והבה: רשות הטבע והגנים.

מגלי והבה: דיבר פה נציג תושבי ניר עציון.

מגלי והבה: הוא אמר שאין להם התנגדות שזה יהיה כביש חירום.

מגלי והבה: ואם אדוני האדריכל אמר פה שאין לו התנגדות, וראש המועצה פה אומר לך שאין להם התנגדות שזה יהיה כביש חירום, אז בואו נסכם בפשטות.

מגלי והבה: ייקח עוד שנים עד שמשרד הפנים יתעורר ויבין איפה הוא נמצא.

מגלי והבה: בואו ותסכמו את הנקודות שהגענו אליהן, ומכאן נתקדם עם המשרדים השונים, ונאשר שזה יהיה ההמשך של כביש חירום שיהיה לשימוש ובהתאם להנחיות שאתם סיכמתם כאן.

קריאה: מצבו הנוכחי הוא מספיק.

קריאה: הוא לא צריך סלילה באספלט.

זאב בילסקי: רבותי, אני קצת התעדכנתי.

זאב בילסקי: אני כבר מבין את רוח הדברים.

זאב בילסקי: אני הייתי רוצה לחזור להצעה המקורית שלנו.

זאב בילסקי: נציג משרד הפנים, תהיה בהאזנה מלאה.

זאב בילסקי: אנחנו מבקשים שבשבועיים-שלושה הקרובים תתקיים ישיבה אצל הממונה על המחוז, כאשר לנגד עינינו נושא כביש לשעת חירום, נקודה.

זאב בילסקי: זה מה שאנחנו רוצים - כביש לשעת חירום.

זאב בילסקי: ואנחנו מבקשים שהוא יזמן את כל הגורמים המעורבים בנושא הזה, ולנסות למצוא את הפתרון.

זאב בילסקי: במידה ולא יימצא פתרון, או שאנחנו רואים שהממונה מנימוקיו שלו, לא יעשה את זה, למרות שאני מאמין מתוך היכרותי אותו שהוא בהחלט יעשה את זה - צריך להסביר לו גם שהוא הגוף היחידי שיכול לאסוף את כל האנשים מהיותו גוף תכנוני, בכל אופן הועלו פה הרבה מאוד טענות לגבי תכנון והפעלה.

זאב בילסקי: במידה ואנחנו רואים שזה או מתעכב או לא הולך, אנחנו נשוב ונקיים פה דיון, ואז אנחנו נקבל פה החלטות אופרטיביות, ונתחיל ללחוץ על משרדי הממשלה.

חמד עמאר: אני רק מבקש לקבל את התוצאות הדיון, ושיישלחו את זה לוועדה כדי שזה יעמוד לנגד עינינו.

זאב בילסקי: כן, בהחלט.

זאב בילסקי: אנחנו נשמח לקבל את תוצאות הדיון.

זאב בילסקי: אני רוצה לסכם בשלוש מילים.

זאב בילסקי: מדינת ישראל עברה טראומה קשה מאוד שלא התאוששנו ממנה עד היום.

זאב בילסקי: החדר הזה עוד ישב וידון לאחר ממצאי המבקר.

זאב בילסקי: לצערי הרב, אנחנו שילמנו מחיר יקר מכל כיוון שלא היינו מוכנים, מכיוון שלא עשינו מה שצריך לעשות, ומכיוון שלא קיבלנו החלטות בזמן ושלא עשינו מה שנדרש, ואני אומר, ממשלות.

זאב בילסקי: אני בכוונה לא רוצה להתחיל - - -.

זאב בילסקי: אומנם פה זה המשמרת, אבל אני לא מחפש.

זאב בילסקי: אנחנו לא עשינו את מה שהיה צריך לעשות.

זאב בילסקי: הרבה מאיתנו, כולל אני בתור ראש רשות, ידענו שנושא הכיבוי לא מכוסה במדינת ישראל, ולצערי הרב זה קרה לנו.

זאב בילסקי: היום יש לנו מצב מאוד מיוחד פה שיש פה 30,000 תושבים שסמוכים על כביש אחד שהוא כביש צר ולא כל כך בטיחותי, כביש לא מואר.

זאב בילסקי: מדובר בכביש שבו כל שריפה או כל דבר אחר יכולים להביא לכך שאנחנו לא נוכל לפנות את אותם אנשים בזמן ובדרך מהירה.

זאב בילסקי: אי-אפשר לפנות 30,000 איש תוך חמש דקות, גם אם יש לך אוטוסטראדות.

זאב בילסקי: לכן, הנושא הזה מטריד אותנו.

זאב בילסקי: אנחנו רוצים לדעת שיש לנו פתרון שהוא מהיר ושאפשר להשתמש בו.

זאב בילסקי: לפי דעתי זה מה שעומד, קודם כל, לנגד עינינו.

זאב בילסקי: במידה ונקבל את תוצאות הדיון, ותנוח עלינו דעתנו, זה ימשיך הלאה בכיוון של משרד הפנים.

זאב בילסקי: במידה ואנחנו רואים או שהדיון לא התקיים, או שהדיון לא מוביל אותנו לפתרונות, אנחנו נשוב ונדון בזה, ואנחנו נבקש לקבל החלטות.

איוב קרא: אני רוצה לפנות לשכנים.

איוב קרא: יש לנו שכנות טובה מאוד עם חוף הכרמל, ועם כל היישובים, כולל עין הוד.

איוב קרא: אנחנו גדלים שם, יש לנו בתים של המשפחה.

זאב בילסקי: אדם שקוראים לו כרמל, מוכרח להיות ראש המועצה שם.

זאב בילסקי: איך יכול להיות שכרמל לא יסתדר עם כרמל?

איוב קרא: בגללו קראתי לבן שלי כרמל.

זאב בילסקי: רגע, על שם זה או ההוא?

קריאה: על שם ההר.

איוב קרא: גיורא וכל החברים שנמצאים פה, צריך להבין את המציאות בה אנחנו חיים.

איוב קרא: אני פונה גם לארגונים הירוקים.

איוב קרא: יש מציאות, אי-אפשר להכניס אותנו לתוך מסגרת כזו כמו בית-סוהר שיש לו שני פתחים.

איוב קרא: יש מציאות וצריך להתפתח בה, ולשמר כמה שיותר את איכות הסביבה של השכנים.

איוב קרא: על זה אין ויכוח.

איוב קרא: בסך הכול, צריך לעשות דרך חירום שתיתן פתרון כזה או אחר לאנשים, והיא קיימת.

איוב קרא: הכביש העוקף יגרע פי 1,000 מהפארק, והוא יעלה מאות מיליונים.

איוב קרא: לכן, אני מבקש מכם למצוא את שביל הזהב עם ראש מועצת דאלית אל כרמל.

זאב בילסקי: זה היה סיכום של הסיכום.

זאב בילסקי: אני רוצה להודות לכולם על זה שבאתם.

זאב בילסקי: הדיון נעול.